title: Aleksandria

text: Aleksandria ei ollut ainoastaan hellenistisen maailman mahtavimpia kaupunkeja, mutta myös koti aikansa suurimmalle juutalaisyhteisölle. Suuren sataman vieressä sijaitsi "Rakotis"-niminen juutalainen kaupunginosa. Aleksandrialaista syntyperää on myös Vanhan testamentin kreikkalainen käännös nimeltään "Septuaginta". Aleksandria oli ensimmäisinä vuosisatoina jaa. koptilaisen kirkon suurin keskus. Ptolemaioksen hallitsijasuku piti kaupungin hallinnassa sekä kehitti Aleksandrian kirjaston hellenistisen maailman johtavaksi tiedon keskukseksi. Kirjastossa ja sen ulkopuolella olevassa Serapeionin temppelissä säilytettiin valtavat noin 400 000 – 700 000 kirjakääröä, jotka oli kerätty kaikkialta tunnetusta maailmasta ja käsitti siis suunnattoman määrän tietoa antiikin ajasta. Palo vuonna 47 eaa. tuhosi kuitenkin kirjaston ja temppeli hävitettiin v. 391 jaa.


title: Aleksandria

text: Ptolemaioksen hallinnan alla ylläpidettiin jakoa kaupungin eri ryhmien, kreikkalaisten, juutalaisten sekä egyptiläisten välillä. Tästä jaosta johtui huomattava osa myöhemmästä poliittisesta turbulenssista, joka alkoi Ptolemaios IV Filopatorin (hallitsi 221–204 eaa.) vallan alla. Myös Ptolemaios VIII Euergetes II Fyskonin (hallitsi 144 eaa.–116 eaa.) vallan aikaa leimasi sisäiset konfliktit.


title: Aleksandria

text: Ensimmäiset Ptolemaiokset olivat suuria taiteen ja tieteen suosijoita. Heidän suojissaan kehittyi Aleksandriassa huomattava sivistystaso, jossa itämaiset perinteet sekoittuivat yhteen helleniläisen kanssa. Rakennusmestarit ja kuvanveistäjät täyttivät kaupunkia temppeleillä ja palatseilla, patsailla ja muilla kuvilla. Kreikkalaisen kauneusperinteen ohella ilmeni kaupunkikuvassa egyptiläinen suuri monumenttirakentamisen perinne. Samalla kukoisti aleksandrialainen runous ja tieteellinen tutkimus. Ptolemaios II perusti "museionin'', nykyisten museoiden esikuvan, joka kohosi lähelle hallituspalatsia. Siellä tekivät työtään joukko oppineita miehiä. Heitä varten koottiin suuri Aleksandrian kirjasto, jota säilytettiin osaksi "museionissa" ja osaksi myös "serapeionissa". ”Seitsemälläkymmenellä tulkitsijalla” käännätettiin Vanhan testamentin kirjat heprean kielestä kreikaksi. Paljon hieroglyfikirjoituksia koottiin muinaisegyptiläisen pappissivistyksen ajoilta. Tunnettuja tutkijoita oli mm. Maneton, joka tutki Egyptin vanhinta historiaa, Eratostenes, eräs tähtitieteen perustajista, ja Eukleides, joka kirjoitti geometrian oppikirjan, jota käytettiin vielä 1900-luvullakin.


title: Aleksandria

text: Kaupunki siirtyi virallisesti roomalaisten hallintaan vuonna 80 eaa. oltuaan roomalaisten vaikutusten alaisena jo yli sata vuotta. Julius Caesar valloitti kaupungin vuonna 47 eaa. Roomalaisten puuttuessa Egyptin sisällissotaan. Egyptissä kuningas Ptolemaios XII puolusti valtaansa kuningatar Kleopatra VII:tä vastaan. Octavianus, tuleva keisari Augustus, valloitti kaupungin viimein vuonna 30 eaa.


title: Aleksandria

text: Persialaiset valtasivat kaupungin vuonna 619. Vaikka Bysantin Herakleios sai kaapattua kaupungin takaisin vuonna 629, arabit valtasivat sen uudelleen neljäntoista kuukauden piirityksen jälkeen vuonna 641. Tämän jälkeen kaupungin merkitys alkoi vähentyä mihin vaikutti myös Kairon perustaminen vuonna 969, jolloin kaupunki jäi poliittisen vallan kannalta syrjään.


title: Aleksandria

text: Aleksandria näytteli roolia Napoleonin hyökkäyksessä Egyptiin vuonna 1798. Ranskalaiset joukot hyökkäsivät kaupunkiin heinäkuussa, ja Aleksandria pysyi ranskalaisten hallussa kunnes britit valloittivat sen takaisin Aleksandrian taistelun yhteydessä toinen syyskuuta 1801. Mohammed Al, Ottomaanien Egyptin kuvernööri, aloitti jälleenrakentamisen 1810 ja vuoteen 1850 mennessä kaupunki oli saanut takaisin hieman entistä loistoaan. Vuonna 1882 brittien laivasto pommitti kaupunkia ja valloitti sen. Vuonna 1954 israelilaiset pommittivat kaupunkia, ja joitakin kuukausia myöhemmin Aleksandrian Mansheyya-tori toimi näyttämönä Gamal Abdel Nasserin epäonnistuneelle murhayritykselle.


title: Patriarkka

text: Patriarkka (< kreikan kielen sanoista "pateer", 'isä' ja "arkhee", 'ensimmäinen') tarkoittaa perusmerkitykseltään miestä, joka käyttää perhekunnassaan ylintä valtaa. Sanan merkitys on kuitenkin laajentunut erityisesti juutalaisuudessa ja kristinuskossa. Abrahamia, Iisakia ja Jaakobia kutsutaan kolmeksi patriarkaksi, jolloin korostetaan heidän perustavaa asemaansa ja merkitystään juutalaisuuden historiassa.


title: Patriarkka

text: Kristinuskossa suurten kirkkokuntien ylimpiä piispoja ja johtajia kutsutaan myös patriarkoiksi. Patriarkka johtaa omaa patriarkaattiaan. Historialliset viisi vanhaa patriarkaattia olivat samalla varhaiskirkon viisi merkittävintä kristinuskon keskusta. Nämä viisi vanhaa patriarkaattia ovat (keskuspaikkojensa mukaisesti):


title: Patriarkka

text: Patriarkaateilla on kirkon sisällä itsehallinto, eivätkä patriarkat yleensä ole käyttäneet tuomiovaltaa toistensa alueilla.


title: Patriarkka

text: Rooman piispaa pidettiin vanhastaan arvoltaan ensimmäisenä ja vuonna 381 Konstantinopolissa pidetty toinen ekumeeninen kirkolliskokous päätti, että Konstantinopolin piispalla oli kunniasija toisena Rooman piispan jälkeen, koska Konstantinopoli on ”Uusi Rooma”, valtakunnan pääkaupunki. Asiaa käsitteli myös Khalkedonin kirkolliskokous kiistellyssä 28. kaanonissaan vuonna 451. 500-luvun alussa Konstantinopolin patriarkka sai arvonimen ekumeeninen patriarkka eli koko valtakunnan patriarkka. Vastaavasti Rooman patriarkaatin johtajan arvonimenä on paavi ja Aleksandrian patriarkaatin piispalla on sekä paavin että patriarkan arvonimet. Antiokiassa ja Jerusalemissa on molemmissa patriarkka. Katolisuudessa paavi käytti arvonimeä ”lännen patriarkka” vuoteen 2006, jolloin se poistettiin virallisesta arvonimiluettelosta.


title: Patriarkka

text: Edellä mainittujen vanhojen patriarkaattien ohella ortodoksisessa maailmassa on eräitä autonomisia kirkkoja, joiden johtajan arvonimi on patriarkka: nämä niin sanotut uudet patriarkaatit ovat Moskovan ja koko Venäjän patriarkaatti, Serbian patriarkaatti, Romanian patriarkaatti, Bulgarian patriarkaatti, ja Georgian patriarkaatti.


title: Patriarkka

text: Katolisessa kirkossa patriarkka on muutaman hiippakunnan piispan kunnianimitys. Vuoteen 2005 paavi käytti arvonimiensä joukossa myös titteliä ”lännen patriarkka”. Vuonna 2006 paavi Benedictus XVI kuitenkin luopui siitä, koska osa ortodokseista oli pitänyt arvonimeä loukkaavana. Tämän jälkeen ainoastaan neljällä katolisen kirkon arkkipiispalla on patriarkan titteli:Periaatteessa myös Länsi-Intian patriarkan arvo on vielä olemassa, mutta asemaa ei ole täytetty vuoden 1963 jälkeen. Tämä erosi toisista patriarkan arvoista siinä, ettei sitä ollut sidottu tiettyyn arkkipiispanistuimeen. Yleensä arvonimen sai Espanjan armeijan kenttäpiispa.


title: Patriarkka

text: Vuoteen 1964 käytössä olivat myös Konstantinopolin, Aleksandrian ja Antiokian latinalaisten patriarkkojen arvot. Nämä olivat kuitenkin lähinnä nimellisiä.


title: Patriarkka

text: Heistä on erotettava kolme Rooman kirkon yhteen unioitua Idän kirkkoa, joiden johtajat myös käyttävät patriarkan arvonimeä. Heille kyseessä ei ole pelkkä arvonimi, vaan he ovat paikalliskirkkojensa johtajia, jotka tosin tunnustavat paavin yliherruuden. Näitä Idän patriarkkoja on kolme: Antiokian syyrialais-katolilaisen kirkon patriarkka, Antiokian maroniittikirkon patriarkka ja Aleksandrian koptikirkon patriarkka. Näiden virkojen haltijoilla on Rooman kirkon kardinaalikollegiossa yleensä kardinaalipiispan arvo.


title: Patriarkka

text: Mormoneilla patriarkka vastaa evankelistaa.


title: Petros VII

text: Petros VII (3. syyskuuta 1949 – 11. syyskuuta 2004), oikealta nimeltään Petros Papapetrou, oli Aleksandrian ja koko Afrikan paavi ja patriarkka.


title: Petros VII

text: Petros syntyi Sicharissa, Kyreniassa, Kyproksella (nykyinen Pohjois-Kyproksen turkkilainen tasavalta). Petros vihittiin munkiksi vuonna 1969. Vuonna 1983 hänet valittiin Aleksandrian patriarkan apulaispiispaksi ja Länsi-Afrikan metropoliitaksi 1990. Aleksandrian patriarkaksi hänet vihittiin 9. maaliskuuta 1997, joulukuussa 1996 kuolleen Parthenioksen seuraajaksi. Hän oli ortodoksimaailman nuorin patriarkka kuollessaan helikopterionnettomuudessa matkalla Ateenasta Athos-vuoren munkkiluostariin.


title: Petros VII

text: Petros VII kävi muutaman kerran myös Suomessa.


title: Zheng He

text: Zheng He (perint.: 鄭和, yksink.: 郑和, pinyin: Zhèng Hé, Wade-Giles: Cheng Ho, alkuperäiseltä nimeltään "Ma He") (1371–1433) oli hui-kiinalainen merenkävijä ja tutkimusmatkailija. Hän johti aikakauden suurinta laivastoa lukuisille matkoille Intian valtamerelle ja pitkin Afrikan rannikkoa.


title: Zheng He

text: Zheng He syntyi Ma He-nimisenä hui-kansaan kuuluvana muslimipoikana köyhään perheeseen Yunnanin maakunnassa 1371. Sekä hänen isänsä että isoisänsä olivat käyneet pyhiinvaellusmatkalla Mekassa. Hänet kasvatettiin kaksikieliseksi (kiina ja arabia). Kun Ma He oli 10-vuotias, viimeisiä mongolipesäkkeitä valloittavat Ming-dynastian armeijat ottivat alueen haltuunsa. Hänet kastroitiin ja hänen piti palvella keisarillista hovia loppuelämänsä eunukkina. Ma He vietiin pääkaupunki Nanjingiin prinssi Zhu Di:n palvelijaksi.


title: Zheng He

text: Zhu Di ystävystyi palvelijansa kanssa ja otti tämän rinnalleen johtaessaan vallankaappausta 1402. Palkkioksi Ma He sai kunnianosoituksena sukunimen Zheng ja hänet nimitettiin pääeunukiksi keisari Yonglen (Zhu Di) hoviin. Zheng He pääsi opiskelemaan Nanjing Taixueen, Keisarilliseen keskusyliopistoon.


title: Zheng He

text: Keisari Yongle päätti rakennuttaa valtavan laivaston, jonka päätarkoitus oli osoittaa kiinalaisen dynastian mahtia noin sadan vuoden ulkomaisen vallan jälkeen. Laivasto kävi myös kauppaa, mutta sen päätarkoitus oli diplomaattinen. Laivat lastattiin täyteen lahjoja muiden maiden johtajille, minkä vuoksi niitä sanottiin aarrelaivoiksi. Laivastoa komentamaan määrättiin uskollinen Zheng He. Hän johti laivaston ainakin seitsemälle matkalle, joille kertyi pituutta yhteensä yli 300 000 kilometriä.


title: Zheng He

text: Zheng He oli islaminuskoinen ja pääsi matkoillaan tekemään myös itselleen tärkeän pyhiinvaelluksen Mekkaan.


title: Zheng He

text:
Jo Zheng Hen kuudennen matkan aikana, vuonna 1421, keisari Yongle päätti, että Zheng Hen aarrelaivojen matkat oli vastedes lopetettava, joskaan määräys ei keskeyttänyt matkaa, jolle hän oli jo lähtenyt.
Yongle kuoli 1424, ja hänen seuraajansa Hongxi antoi heti valtaan tultuaan uuden aarrelaivojen matkoja koskevan kiellon. Hongxin lyhyeksi jääneen hallitsijakauden jälkeen hänen seuraajansa Xuande salli kuitenkin Zheng Hen tehdä vielä yhden tutkimusmatkan vuosina 1431-1433, mutta vuoden 1435 jälkeen kiinalaisten tutkimusmatkailijoiden retket lakkasivat lopullisesti, vieläpä kaikki meritse tapahtuva ulkomaankauppakin kiellettiin.. Tämä johtui pitkälti siitä, että mandariinit virkamiehet vastustivat kalliita merimatkoja voimakkaasti.


title: Zheng He

text: Zheng Hen laivastossa oli jättimäisiä monimastoisia džonkki-tyyppisiä aluksia. Niiden pituudeksi mainitaan jopa 164 metriä. Aluksissa oli 4 kantta ja kaksinkertainen runko. Eurooppalaiset eivät pystyneet rakentamaan näin suuria puisia aluksia. Džonkkien rakenteissa käytettiin jo varhain osastointia, kuten Quanzhou-laivan hylky osoittaa. Laipiot tekevät rakenteesta jäykemmän, jolloin laivasta voidaan tehdä myös isompi. Suurimpien aarrelaivojen uppoaman on arveltu olleen 30 000 tonnia. Todiste laivojen koosta on vuonna 1962 Nanjingistä löydetty yhden aarrelaivan ruoripylväs, joka oli 11 metriä korkea. Vertaamalla sitä tunnettuihin laivoihin aarrelaivan kooksi on arvioitu 150 metriä. Näillä mitoilla aarrelaivat olisivat olleet suurimpia koskaan rakennettuja puulaivoja.


title: Zheng He

text: Zheng He johdatti laivaston ainakin seitsemälle matkalle "Läntiselle valtamerelle". Hänen komennuksessaan oli 300 laivaa ja 30 000 miestäBrittiläinen entinen sukellusveneen kapteeni Gavin Menzies on kirjoittanut kirjan "1421: Vuosi jolloin Kiina löysi maailman", jonka mukaan Zheng olisi tutkinut käytännössä koko maailman Länsi-Afrikkaa, Pohjois- ja Etelä-Amerikkaa, Grönlantia, Antarktista ja Australiaa myöten. Valtavirran historioitsijat ovat hylänneet hypoteesin, koska kartta näyttää kopiolta 1600-luvun ranskalaisesta kartasta.


title: Hämeen rykmentti

text: Hämeen rykmentti (lyhenne HämR) oli Suomen puolustusvoimien Lahdessa Hennalan varuskunnassa toiminut, 1. tammikuuta 1986 perustettu joukko-osasto. Joukko-osasto lakkautettiin 31. joulukuuta 2014.Hämeen rykmentti ylläpiti Hollolassa Hälvälän harjoitus- ja ampuma-aluetta, jossa on ampumaratamahdollisuuksia myös siviileillä, Padasjoella Evon ampuma- ja harjoitusaluetta ja ns. Taruksen harjoitusaluetta sekä Asikkalan Vesivehmaalla Vesivehmaan harjoitusaluetta.


title: Hämeen rykmentti

text: Rykmentin perinne juontaa juurensa Kustaa II Aadolfin 1626 perustamaan kolmikymmenvuotisen sodan aikaiseen ratsuväkirykmenttiin. Suomessa vain Uudenmaan rakuunarykmentti Lappeenrannassa on perinteeltään vanhempi. Se perustettiin jo vuotta ennen kolmikymmenvuotista sotaa, 7. syyskuuta 1617.


title: Hämeen rykmentti

text: Suomen suuriruhtinaskunnan aikana Hämeen rykmentti toimi värvättynä Hämeenlinnan pataljoonana (1813–1827), 3. Hämeenlinnan tarkk'ampujapataljoonana (1827–1830) ja Oolannin sodasta alkaen 6. ruotujakoisena tarkk'ampujapataljoonana (1854–1867). Asevelvollisuuden käyttöönoton jälkeen yksikkö toimi Suomen 7. Hämeenlinnan tarkk'ampujapataljoonana vuodesta 1881 alkaen, kunnes se lakkautettiin muiden asevelvollisten suomalaisten yksiköiden tavoin vuonna 1902 osana venäläistämistoimenpiteitä.


title: Hämeen rykmentti

text: Itsenäisyyden aikana rykmentin perinnejoukko-osastoiksi katsotaan Vaasan täydennyspataljoona (3. maaliskuuta 1918), 5. jääkärirykmentti (4. huhtikuuta 1918) ja siitä muodostettu 4. Kuopion jalkaväkirykmentti (26. elokuuta 1918) ja Tampereen rykmentti (15. maaliskuuta 1918).


title: Hämeen rykmentti

text: Hennalan varuskunnassa on toiminut Keskussotilassairaala 2 (KSS 2) eli Hämeen sotilassairaala, joka on nyttemmin lakkautettu.


title: Hämeen rykmentti

text: Hämeen ratsujääkäripataljoona (HÄMRJP, aik. HämRjP) jakautui Esikuntaeskadroonaan, Sotilaslääketieteen keskukseen ja Aliupseerikouluun (AuK/HÄMRJP). Kuljetuseskadroona yhdistyi Esikuntaeskadroonaan vuoden 2013 alusta alkaen. Aliupseerikoulu lakkautettiin 31. joulukuuta 2013 ja muu ratsujääkäripataljoona 31. joulukuuta 2014.


title: Hämeen rykmentti

text: Pataljoona oli oma joukko-osastonsa vuoden 1985 loppuun asti. Sen viimeinen komentaja oli everstiluutnantti Harri Virtapohja. Joukko-osasto on sijainnut myös Lappeenrannassa.


title: Hämeen rykmentti

text: Urheilukoulu (URHK, aik. UrhK) toimi ikäluokkansa parhaiden urheilijoiden varusmiespalveluspaikkana. Koulu palveli ammattiurheilijoita ja Puolustusvoimien edustusvalmennusryhmiä ja oli sotilasurheilijoiden valtakunnallinen valmennuskeskus. URHK koulutti Puolustusvoimien henkilökuntaa, varusmiehiä ja reserviläisiä liikunta-alan tehtäviin sekä osallistuu Puolustusvoimien liikuntatieteelliseen tutkimustoimintaan.


title: Hämeen rykmentti

text: Urheilukoulun talvilajien koulutus siirtyi Kainuun prikaatiin ja kesälajien Kaartin jääkärirykmenttiin vuoden 2015 alusta.


title: Hämeen rykmentti

text: Koulun viimeiseksi johtajaksi jäi everstiluutnantti Eero Svanberg. Myös MPK:n toiminnanjohtaja Pertti Laatikainen on palvellut koulun johtajana.


title: Hämeen rykmentti

text: Sotilasmusiikkikouluun (SMUSK) kuului Kurssiosasto sekä Puolustusvoimien varusmiessoittokunta (PVVMSK). Koulun johdossa oli musiikkimajuri Janne Siniketo. Varusmiessoittokunta siirtyi Hennalaan Haminasta vuonna 1996.


title: Hämeen rykmentti

text: Rykmentin lakkauttamisen myötä myös Sotilasmusiikkikoulu lakkautettiin. Puolustusvoimien varusmiessoittokunta siirtyi Panssariprikaatiin Hattulan Parolannummelle vaiheittain syksyn 2014 aikana.


title: Hämeen rykmentti

text: Huoltokoulu vastasi koko puolustusvoimien palkatun henkilöstön huolto- ja logistiikkakoulutuksesta muun muassa kouluttamalla huoltoupseereita, huollon aliupseereita sekä liikenneopettajia. Lisäksi koulussa toteutettiin tutkimusta logistiikkaan ja sodanajan huoltoon liittyen. Huoltokoulun nimi muuttui Logistiikkakouluksi, ja sen toiminnot siirrettiin Riihimäelle. Nykyään se on osa Puolustusvoimien logistiikkalaitosta (PVLOGL).


title: Hämeen rykmentti

text: Huoltokeskuksessa (Hkesk/HÄMR) valmisteltiin, suunniteltiin ja tuotettiin kaikki Hämeen rykmentin huoltoon liittyvät asiat. Huoltokeskukseen kuuluivat huoltotoimisto, kuljetus- ja kunnossapitokeskus sekä täydennyskeskus.


title: Hämeen rykmentti

text: Esikunta-alan koulutuksesta palkatulle henkilölle vastasi Esikuntakoulu (EsikK), joka toimi Hennalassa vuoteen 1996. Koulun toiseksi viimeinen johtaja oli majuri Pekka Karikoski (1991–1993).


title: Hämeen rykmentti

text: Palkatun henkilöstön taisteluvälinealan koulutuksesta vastasi vuodesta 1996 Hennalassa sijainnut Asekoulu (AseK), joka siirtyi Hennalaan Kokkolasta. Toiminnot sijoitettiin myöhemmin Tekniseen Koulutuskeskukseen. Asekoulun viimeinen johtaja oli everstiluutnantti Markku Karvonen.


title: Hämeen rykmentti

text: Ajoneuvo- ja kuljetusvälinealan koulutusta antoi Hennalassa Moottorikoulu (MtK). Ennen varuskuntaan siirtymistään se toimi Helsingin Taivallahdessa osana Kaartin pataljoonaa ns. Autolinnassa.


title: Hämeen rykmentti

text: Huoltokoulutuskeskus (HKoulK) piti aikaisemmin sisällään huollon alan kouluja, kuten Lääkintäkoulun (LääkK). Huoltokoulutuskeskuksen viimeinen johtaja ennen HämR:n liittämistä 1.1.1985 oli eversti Petter Parikka.


title: Hämeen rykmentti

text: 8. helmikuuta 2012 ilmoitettiin julkisuuteen osana puolustusvoimien säästösuunnitelmia, että Hämeen rykmentti lakkautetaan vuoden 2014 loppuun mennessä. Lakkautuksen myötä Suomen puolustusvoimat luopui sekä Hennalan tiloista että maa-alueista. Kaupunkiin jää Panssariprikaatin alaiseksi siirtyvä asevelvollisuus- ja reserviläisasioita hoitava Hämeen aluetoimisto varuskunnan ulkopuolisiin tiloihin. Se perustettiin Lahdessa sijaitsevaan valtion virastotaloon, jossa toimi aikaisemmin Lahden sotilapiiri.


title: Bilderberg-ryhmä

text: Bilderberg-ryhmä on vuosittain järjestettävä ulkopuolisilta suljettu epävirallinen kokous, johon kutsutaan eri aloilta osittain vaihtuvia vaikutusvaltaisia vieraita. Kokouksista ei raportoida julkisuuteen, mikä on herättänyt epäilyksiä demokraattisen päätöksenteon toteutumisesta ja syytöksiä politiikan läpinäkyvyyden puutteesta. Ryhmän nimi juontuu alankomaalaisesta Hotel de Bilderberg -nimisestä hotellista, jossa keväällä 1954 järjestettiin ensimmäinen kokous.


title: Bilderberg-ryhmä

text: Bilderbergin alkuunpanija oli puolalaissyntyinen Joseph Retinger, joka oli toisessa maailmansodassa Britannian SOE:n agentti ja kiertävä diplomaatti. Sodassa Retinger toimi linjojen takana Puolassa. Sodan jälkeen hän paneutui kamppailuun yhtenäisen Euroopan puolesta CIA:n tuella. Hänen toimintansa seurauksena 29. toukokuuta 1954 Alankomaiden Oosterbeekin Hotel de Bilderbergissä järjestettiin kolmipäiväinen huippusalainen kokous, jossa 75 eri alojen merkittävää henkilöä 14 maasta pyrki keskustelemalla yksimielisyyteen maailmanpoliittisista aiheista. Tunnetuin osallistujista oli liikemies David Rockefeller. Osallistujajoukon toivottivat tervetulleiksi Retinger itse ja toinen Bilderbergin perustajahahmoista Alankomaiden prinssi Bernhard.


title: Bilderberg-ryhmä

text: Nykyinen ykkösmies on Henri de Castries. Ryhmällä on toimisto Leidenissa Alankomaissa.


title: Bilderberg-ryhmä

text: Ryhmä sai julkisuutta, kun sen 42. kokous pidettiin vuonna 1994 Helsingissä ja suomalainen toimittaja kirjoitti asiasta. Ryhmä on tarkoitettu vain pohjoisamerikkalaisille ja eurooppalaisille.


title: Bilderberg-ryhmä

text: Tapaamisissa käytyjen keskustelujen sisällöstä ei kerrota ulkopuolisille. Suomen valtiovarainministeriön mukaan Bilderberg-kokoukset ovat ensisijaisesti mahdollisuus amerikkalais-eurooppalaiseen vuoropuheluun. Suomalaiset ministerit osallistuvat kokouksiin yksityishenkilöinä, jotka on kuitenkin kutsuttu kokoukseen ministerin asemansa vuoksi. Siksi ministerit eivät ole tehneet kokouksista selontekoa eduskunnalle, mutta ministeriö on maksanut ministerin matkan.


title: Bilderberg-ryhmä

text: Kokouksiin osallistuu myös länsimaiden vaikutusvaltaisimpien mediakonsernien johtajia. Esimerkiksi talouden alalla vaikutusvaltaisen The Economist -lehden edustajat ovat osallistuneet kokouksiin ja toimivat kokouksissa puheenvuorojen kirjaajina.


title: Bilderberg-ryhmä

text: Helsingin Sanomat on kirjoittanut Bilderbergistä vain 19 kertaa vuodesta 1990 lähtien. Spinwatch järjestön mukaan kokouksiin osallistuva lehdistö ei yleensä kirjoita niistä.


title: Bilderberg-ryhmä

text: Ryhmän johtajisto laatii keskusteluohjelman ja lähettää kutsut. Tarkoituksena on, että 20 prosenttia konferenssin osanottajista olisi joka vuosi uusia.


title: Bilderberg-ryhmä

text: Ensimmäinen Bilderberg-ryhmän kokoukseen kutsuttu suomalainen oli Sakari Tuomioja. Suomesta kokouksiin ovat osallistuneet etenkin Jorma Ollila, Helsingin Sanomien toimitusjohtajat ja päätoimittajat, kuten Aatos Erkko (1994), Janne Virkkunen (1998, 2001), Olli Kivinen (2003), Mikael Pentikäinen (2005, 2011) ja Antti Blåfield (2008, 2010) sekä Yleisradion Atte Jääskeläinen (2007), Antti Herlin (2018), Björn Wahlroos (2018), Elina Lepomäki (2018).


title: Bilderberg-ryhmä

text: Bilderberg-ryhmä on kokoontunut vuosina 1954–2008 yhteensä 82 kertaa. Vuoden 1994 kokoontuminen järjestettiin Helsingissä Kalastajatorpalla.


title: Bilderberg-ryhmä

text: Tukholman yliopiston apulaisprofessori Ian Richardson on kommentoinut Bilderberg-kokouksia haastattelussa: ”Onko Bilderbergin tehtävä ajaa näiden [osallistuvien] ihmisten etua? Ei ole. Ajaako Bilderberg näiden ihmisten etua? Ajaa. Pitkälti tiedostamattaan.”


title: Bilderberg-ryhmä

text: Ryhmää on arvostellut muun muassa kulttuuriministeri Paavo Arhinmäki, joka teki muun muassa kirjallisen kysymyksen ryhmän toiminnasta. Lainaus Arhinmäeltä: ”Bilderberg-kokouksien ympärillä oleva salamyhkäisyys ja huippupoliitikkojemme osallistuminen niihin herättää monissa ihmisissä epäilyksiä ja kysymyksiä: Minkälaisia asioita kokouksessa käsitellään? Keitä muita kokoukseen osallistuu? Minkälaisia päämääriä kokouksella on ja keiden etua se ajaa? Miksi kokous on salainen?”, ja "Suomalaiseen ja pohjoismaiseen yhteiskuntaan on kuulunut avoimuuden ja demokraattisuuden painottaminen. Päätöksenteon läpinäkyvyyden ja demokratian toteutumisen kannalta on tärkeää tietää, mitä asioita ministerimme käsittelevät ja mitä kantoja suomalaiset edustavat kansainvälisissä kokouksissa. Siksi olisi tärkeää, että näiden kysymysten monissa aiheuttaman hämmennyksen ja epäilyjen hälventämiseksi valtiovarainministeri Katainen reilusti ja avoimesti kertoisi kokouksesta."


title: Bilderberg-ryhmä

text: Suomessa Yleisradion tutkivan journalismin ohjelma MOT on tehnyt Bilderbergistä jakson nimellä ”Maailmanherrojen salaseura” vuonna 2014.


title: Bilderberg-ryhmä

text: Bilderberg-kokoontumisia vastaan on järjestetty mielenosoituksia, muun muassa Barcelonassa vuonna 2010.


title: Bilderberg-ryhmä

text: Kokoukset ovat suljettuja eikä ryhmän toiminnasta kerrota paljon julkisuuteen. Ryhmää on syytetty itsekkääksi ja kapitalistijärjestöksi, ja sitä on epäilty salaliitoista.


title: Bilderberg-ryhmä

text: Radiojuontaja Alex Jones on esittänyt salaliittoteorian, että ryhmä aikoo lakkauttaa Yhdysvaltojen ja muiden maiden itsemääräämisoikeuden Euroopan unionin kaltaiseksi ylikansalliseksi rakenteeksi. Venäjällä syntynyt kirjailija Daniel Estulin väittää Bilderbergin pitkän aikavälin päämääränä olevan ”yhden maailman imperiumin rakentaminen”. Hän toteaa, että ryhmä ”ei ole päämäärä vaan väline tulevaisuuden maailmanhallitukselle”.


title: Bilderberg-ryhmä

text: BBC News Online Magazineen kirjoittava toimittaja Jonathan Duffy on todennut: ”Tällaisen kylmäkiskoisuuden luomassa tyhjiössä ryhmän ympärille on kasvanut poikkeuksellinen salaliittoteoria, jonka mukaan maailman kohtalosta päätetään pääasiassa Bilderbergissä.”


title: Bilderberg-ryhmä

text: Bilderbergin perustaja ja Britannian aiempi valtiovarainministeri Denis Healey on tuominnut tällaiset teoriat ”roskaksi”. Hän on sanonut: ”Siinä ei ole ehdottomasti mitään perää. Bilderbergissä me emme ole koskaan pyrkineet suurissa asioissa yksimielisyyteen. Kyse on pelkästään keskustelutilaisuudesta.”


title: Bilderberg-ryhmä

text: Bilderberg-ryhmän ovat kielteisessä sävyssä maininneet kirjoissaan myös muun muassa kansainvälisen politiikan professori Heikki Patomäki ja kehityskriitikko Olli Tammilehto. He eivät kannata salaliittoteorioita, mutta pitävät kokouksia demokratian kannalta kyseenalaisina.


title: Peter von Bagh

text: Kari Peter Conrad von Bagh (29. elokuuta 1943 Helsinki – 17. syyskuuta 2014 Helsinki) oli suomalainen elokuvahistorioitsija, -ohjaaja, -käsikirjoittaja, tietokirjailija, kustantaja, radio-ohjelmien tekijä, "Filmihullu"-lehden päätoimittaja ja festivaalijohtaja.


title: Peter von Bagh

text: Peter von Baghin kirjoja on käännetty useille kielille. Von Baghin tuotannon pääteoksiin lukeutuvat muiden muassa "Sininen laulu – itsenäisen Suomen taiteiden tarina" (WSOY 2007, 12-osainen tv-sarja, YLE 2003–2004) ja "Elokuvan historia" (W&G 1975, Otava 1998, 2004, 52-osainen radio-ohjelmasarja, YLE) sekä "Tähtien kirja" (Otava, 2006).


title: Peter von Bagh

text: Hänen poikansa on ohjaaja Juhana von Bagh.


title: Peter von Bagh

text: Pietarista muuttaneen venäjänsaksalaisen lääkäri-isän Konrad von Baghin poika Peter von Bagh suoritti ylioppilastutkinnon Oulun lyseossa vuonna 1961. Helsingin yliopistosta hän valmistui filosofian kandidaatiksi vuonna 1970 aineyhdistelmällä teoreettinen filosofia, sosiologia, estetiikka ja kirjallisuus. Laudaturtyö "Elokuvalliset keinot ja niiden käyttö: Alfred Hitchcockin Vertigo" julkaistiin myöhemmin kirjana (Helsingin yliopisto, 1979). Valtiotieteen tohtoriksi von Bagh väitteli vuonna 2002. Väitöskirja "Peili jolla oli muisti – elokuvallinen kollaasi kadonneen ajan merkityksien hahmottajana (1895–1970)" (SKS, 2002) tutkii elokuvailmaisun perusyksikköjä, montaasia ja kollaasia.


title: Peter von Bagh

text: Von Bagh toimi opettajana ja luennoitsijana useissa koti- ja ulkomaisissa oppilaitoksissa ja yliopistoissa, muun muassa Taideteollisen korkeakoulun elokuvahistorian professorina vuodesta 2001 alkaen. Hän myös laati kouluille suunnatun elokuvaoppikirjan "Salainen muisti" (Sanoma Pro, 2009).


title: Peter von Bagh

text: Peter von Baghin tuotannon punaisena lankana on suomalaisen arjen historia: kuvat sellaisista yksityiskohdista, jotka välittävät jotakin siitä, millaista suomalaisten elämä on kulloinkin ollut. Teoksissa "Vuosi 1952" (1980), "Viimeinen kesä 1944" (1992), "Helsinki ikuisesti" (2008) ja "Lastuja – suomalaisen taiteilijasuvun tarina" (2011) historiaan kurkistetaan tietyn ajankohdan, paikan tai taiteilijasuvun rajaaman suurennuslasin kautta.


title: Peter von Bagh

text: Von Bagh teki useita kymmeniä televisioelokuvia, muun muassa henkilökuvia eri alojen suomalaisista merkkihenkilöistä (Tapio Rautavaara "Tapsa – viiltoja reissumiehen elämästä", 1980; "Paavo Nurmi", 1978; Otto Ville Kuusinen "Mies varjossa", 1994), muusikoista ("Olavi Virta", 1972; "Suomi Pop", 1984), näyttelijöistä ("Tauno Palo", 1981) ja ohjaajista (Edvin Laine, 2006; Mikko Niskanen, 2010).


title: Peter von Bagh

text: Von Baghin fiktioelokuvat ovat usein dokumentaarisia omalla tavallaan: "Kreivi" (1971) -elokuvan päähenkilö on iltapäivälehtien kruunaama huijari Pertti Ylermi Lindgren. "Pockpicket" (1968) on Robert Bressonin "Taskuvaras" (1959) -elokuvan muunnelma, jossa vieraantunut mies hakee elämäänsä jännitettä sujauttelemalla seteleitä hyvää aavistamattomien kaupunkilaisten lompakkoihin.


title: Peter von Bagh

text: Von Bagh osallistui käsikirjoittajana Risto Jarvan elokuviin "Ruusujen aika" (1969), "Bensaa suonissa" (1970) ja "Kun taivas putoaa..." (1972).


title: Peter von Bagh

text: Von Baghin kirjallinen tuotanto käsittää liki 40 tietokirjaa. Opetusministeriö myönsi von Baghille tiedonjulkistamisen elämäntyöpalkinnon vuonna 2007. Samana vuonna "Sininen laulu – itsenäisen Suomen taiteiden tarina" palkittiin Tieto-Finlandialla. Valtion tiedonjulkistamispalkinto osoitettiin hänelle kahdesti, vuonna 1986 teoksesta "Iskelmän kultainen kirja" (yhdessä Ilpo Hakasalon kanssa) ja vuonna 1975 teoksesta "Elokuvan historia". Lisäksi Suomalaisen Kirjallisuuden Seuran Lönnrot-palkinto myönnettiin hänelle teoksesta "Suomalaisen elokuvan kultainen kirja" vuonna 1992.


title: Peter von Bagh

text: Von Baghin esseitä ja artikkeleita on julkaistu lukuisissa koti- ja ulkomaisissa elokuvakirjoissa ja -lehdissä, joista tunnetuimpia ovat ranskalaiset "L’Écran", "Cahiers du cinéma", "Trafic" ja "Cinema 02", italialainen "Cinegrafie", espanjalainen "Nosferatu", ruotsalainen "Chaplin" ja englantilainen "Movie". Ulkomailla julkaistujen artikkeleiden kooste on suomennettu kokoelmaan "Cinefilia" (Johnny Kniga 2013).


title: Peter von Bagh

text: Peter von Bagh toimi vuodesta 1971 "Filmihullu"-lehden päätoimittajana.


title: Peter von Bagh

text: Ulkomailla von Bagh toimi elokuva-alan asiantuntijana ranskalaiselle Larousse-tietokirjakustantamolle vuonna 2009 sekä vakituisena avustajana italialaiselle Einaudi-kustantamolle.


title: Peter von Bagh

text: Peter von Bagh toimi Love Kirjat -kustantamon toimittajana ja esipuheiden kirjoittajana vuosina 1977–1996.


title: Peter von Bagh

text: Sodankylän elokuvajuhlat perustettiin Anssi Mänttärin aloitteesta vuonna 1986. Mänttärin lisäksi festivaalin linjan loivat Kaurismäen veljekset Aki ja Mika sekä Peter von Bagh.


title: Peter von Bagh

text: Vuodesta 2001 alkaen Peter von Bagh toimi myös Bolognan Il Cinema Ritrovato -festivaalin taiteellisena johtajana. Festivaalin erityisalaa ovat ”jälleenlöydetyt”, kadonneiksi luullut ja tuntemattomat aarteet, mykkäelokuvat ja restauroidut filmikopiot.


title: Peter von Bagh

text: Von Bagh toimi myös San Sebastiánin elokuvajuhlien taiteellisena neuvonantajana vuonna 2009, Telluriden elokuvafestivaalin vierailevana taiteellisena johtajana vuonna 1997 sekä tuomariston jäsenenä Cannesin festivaalin kilpailusarjassa vuonna 2004.


title: Peter von Bagh

text: Suomen Elokuva-arkiston toiminnanjohtajana Peter von Bagh toimi vuosina 1966–1969 ja ohjelmistosuunnittelijana vuoteen 1984. Tuona aikana arkiston ohjelmatarjonta vakiinnutti arvostetun maineensa ja näytösten määrä moninkertaistui.


title: Peter von Bagh

text: Lissabonissa, FIAFin (elokuva-arkistojen kansainvälisen liiton) konferenssissa vuonna 1989, pitämässään puheessa von Bagh tähdensi:


title: Peter von Bagh

text: Samassa puheenvuorossa von Bagh määrittelee arkistojen velvollisuudet seuraavasti: luottamuksellisen yleisösuhteen vaaliminen, klassikoiden ja etenkin kotimaisten elokuvien suojelu ja restaurointi sekä elokuvakerhotoiminnan tukeminen yhteisenä elokuvapankkina, josta teokset ovat esitettävissä.


title: Britney Spears

text: Britney Jean Spears (s. 2. joulukuuta 1981 McComb, Mississippi) on yhdysvaltalainen laulaja, tanssija ja näyttelijä. Spearsin levyjä on myyty yli 150 miljoonaa kappaletta, mikä tekee hänestä yhden kaikkien aikojen myydyimmistä artisteista maailmassa. Hänellä on oma hajuvesimerkki ja hän on julkaissut myös kirjoja.


title: Britney Spears

text: Spears aloitti esiintymisen jo lapsena televisio-ohjelmissa. Vuonna 1997 hän teki levytyssopimuksen Jive Recordsin kanssa. Hänen debyyttialbuminsa "…Baby One More Time" julkaistiin vuonna 1999, ja sitä myytiin maailmanlaajuisesti yli 25 miljoonaa kappaletta. Hänen toinen albuminsa "Oops!… I Did It Again" julkaistiin vuonna 2000, ja sitä myytiin yli 20 miljoonaa kappaletta. Kahden ensimmäisen albumin julkaisun myötä Spearsista kehkeytyi pop-ikoni, minkä katsotaan vaikuttaneen teinipopin paluuseen 1990-luvun lopulla.


title: Britney Spears

text: Vuonna 2001 Spears julkaisi kolmannen albuminsa "Britneyn", jolta julkaistiin ensimmäisenä singlenä ”I’m a Slave 4 U”. Spears näytteli myös pääosaa elokuvassa "Crossroads – tienristeyksessä". Spearsin neljännen albumin "In the Zone" (2003) hittikappaleita olivat ”Me Against the Music”, ”Toxic” ja ”Everytime”. ”Toxic” voitti Spearsin ensimmäisen Grammy-palkinnon. Hänestä tuli ensimmäinen naisartisti, jonka neljä ensimmäistä albumia ovat nousseet Billboard 200 -albumilistan ykkössijalle. Ensimmäisen kokoelma-albuminsa "" (2004) jälkeen Spearsilla oli ongelmia yksityiselämässään, minkä takia hän piti urallaan kolmen vuoden tauon. Tauko päättyi vuonna 2007, kun Spears julkaisi viidennen albuminsa "Blackoutin", jonka hittikappaleita olivat ”Gimme More” ja ”Piece of Me”. Kuudes albumi, "Circus", julkaistiin seuraavana albumina vuonna 2008, ja se nousi Billboardin listan ykköseksi. Albumin ensimmäinen single ”Womanizer” oli Spearsin toinen single, joka nousi Billboard Hot 100 -singlelistan ykkössijalle.


title: Britney Spears

text: Vuonna 2011 Spears julkaisi seitsemännen studioalbuminsa "Femme Fatalen", joka debytoi Billboard 200 -albumilistan ensimmäisellä sijalla. Tämän lisäksi albumi nousi kuudessa maassa listaykköseksi. Spearsin kaksi seuraavaa albumia "Britney Jean" ja "Glory" julkaistiin vuosina 2013 ja 2016.


title: Britney Spears

text: Forbes listasi Spearsin maailman tuottoisimmaksi naismuusikoksi vuonna 2012 58 miljoonan dollarin tuloillaan. Spears esiintyi vuodesta 2013 vuoteen 2017 "Planet Hollywood" -hotellissa Las Vegasissa.


title: Britney Spears

text: Spears syntyi 2. joulukuuta 1981 McCombissa Mississippin osavaltiossa ja kasvoi baptistiperheessä Kentwoodissa, Louisianassa. Hänen isänsä James Parnell Spears työskenteli aikoinaan rakennusurakoitsijana, ja hänen äitinsä Lynne Irene Spears on entinen ala-asteen opettaja. Britneyllä on yksi veli, Bryan (s. 1977), joka toimii Spears-perheen managerina, ja yksi sisko, laulajana ja näyttelijänä uraa luova Jamie Lynn. Lapsena Spears harrasti tanssia ja voimistelua yhdeksänvuotiaaksi asti, kilpaili useissa kilpailuissa ja lauloi kuorossa.


title: Britney Spears

text: Spears esiintyi ensimmäisen kerran Yhdysvaltojen valtakunnallisessa televisiossa vuonna 1992 kilpaillessaan "The Star Search" -ohjelmassa. 12-vuotiaana Spears liittyi Disney Channelin "The All New Mickey Mouse Club" -ohjelman näyttelijäkaartiin ja esiintyi ohjelmassa vuosien 1993 ja 1994 ajan. Spearsia ei hyväksytty ohjelmaan tämän ensimmäisellä yrityksellä, mutta hän pyrki parin vuoden päästä uudestaan päästen mukaan. Spears oli 12-vuotias roolin saadessaan, ja hän on sanonut sen olleen yksi elämänsä parhaimmista kokemuksista. Samaan aikaan show’ssa esiintyivät myös nykyiset poplaulajat Justin Timberlake, Joshua Chasez ja Christina Aguilera sekä näyttelijä Ryan Gosling.


title: Britney Spears

text:
Pari vuotta "Mickey Mouse Clubin" päättymisen jälkeen Spears nauhoitti oman demonsa ja saavutti levytyssopimuksen Jive Recordsin kanssa. Hänen debyyttialbuminsa "…Baby One More Time" ilmestyi vuonna 1999, ja se sai kaksi Grammy-ehdokkuutta vuonna 2000. Albumi rikkoi Yhdysvalloissa kaksi ennätystä: Spearsista tuli nuorin artisti, joka debytoi Billboardin Hot 100 -albumilistan kärjessä ja nuorin, jolla on ollut samanaikaisesti listaykkönen sekä Billboardin albumi- että singlelistalla. Albumia myytiin 28 miljoonaa kappaletta maailmanlaajuisesti, ja 14-kertaisella platinasertifikoinnillaan se ylsi maailman kaikkien aikojen 50 myydyimmän levyn joukkoon. Albumin menestyessä Spears aloitti ensimmäisen kiertueensa "…Baby One More Time Tourin". Seuraavana vuonna hän sai neljä Billboard-palkintoa.
Spearsia verrattiin paljon samoihin aikoihin pinnalle nouseisiin Jessica Simpsoniin ja Christina Aguileraan.


title: Britney Spears

text: Toukokuussa 2000 Spears julkaisi toisen studio-albuminsa "Oops!… I Did It Againin". Spears rikkoi heti levyn julkaisuviikolla sooloartistin levymyyntiennätyksen myyden peräti 1 319 193 kappaletta. Levyn menestyneimmät singlet olivat "Oops!… I Did It Again", "Lucky" ja "Stronger". Levyä myytiin kokonaisuudessaan 20 miljoonaa kappaletta. Kesällä 2000 alkoi "Oops!… I Did It Again World Tour" -kiertue. Spears esiintyi "MTV Video Music Awards" -palkintogaalassa esittäen kappaleet "(I Can’t Get No) Satisfaction" ja "Oops!… I Did It Again".


title: Britney Spears

text: Marraskuussa 2001 Spears julkaisi kolmannen albuminsa, "Britneyn", joka debytoi listaykkösenä Yhdysvalloissa ja Kanadassa. Albumin suosio teki Spearsista ainoan naisartistin, jonka kaikki kolme ensimmäistä albumia ovat debytoineet Yhdysvalloissa Billboardin ensimmäisellä sijalla. Albumia myytiin maassa yli 4 miljoonaa kappaletta, vaikka sen ainut menestyskappale maassa oli ”I’m a Slave 4 U”. "Britney"-albumia myytiin maailmalla 15 miljoonaa kappaletta.


title: Britney Spears

text: Alkuvuonna 2001 Spears teki usean miljoonan Yhdysvaltain dollarin sopimuksen virvoitusjuomayhtiö Pepsin kanssa. Spears julkaisi myös toisen kirjansa, "A Mother's Gift" -romaanin, jonka hän kirjoitti yhdessä äitinsä kanssa. Spears esiintyi kolmannen kerran "MTV Video Music Awards" -palkintogaalassa esittäen kappaleen ”I’m a Slave 4 U”. Hän herätti eläinsuojelujärjestö PETAn huomion käyttämällä esityksessään elävää pytonkäärmettä.


title: Britney Spears

text: Spears esiintyi vuonna 2001 Michael Jacksonin kiertueella New Yorkin Madison Square Gardenissa. Spears ja Jackson lauloivat kappaleen "The Way You Make Me Feel".


title: Britney Spears

text:
Spears näytteli pääosaa elokuvassa "Crossroads – tienristeyksessä" vuonna 2002. Elokuva menestyi kohtuullisesti, mutta kriitikot eivät arvostaneet Spearsin suoritusta. Elokuvassa Spears tulkitsi idoliaan Madonnaa tämän hitillä ”Open Your Heart”. Spearsin suhde laulaja Justin Timberlaken kanssa päättyi riitaisasti neljän vuoden jälkeen vuonna 2002. Timberlaken menestyssingle "Cry Me a River" on osoitettu Spearsille. Kappale ja sen musiikkivideo saivat aikaan julkista keskustelua eron syistä. Kappaleen mukaan Spears oli pettänyt Timberlakea.
Vuonna 2003 talouslehti "Forbes" nimesi Spearsin maailman vaikutusvaltaisimmaksi julkisuuden henkilöksi.
Spearsin neljäs albumi "In the Zone" ilmestyi marraskuussa 2003. Albumi erosi Spearsin aiemmasta tuotannosta enemmän R&B-vaikutteisella otteella. Albumi debytoi jälleen ykkösenä Yhdysvalloissa myyden 600 000 kappaletta jo ensimmäisellä viikollaan. "In the Zonen" suurimmaksi hitiksi muodostui menestyskappale ”Toxic”, joka nousi myyntilistojen kärkipaikoille muun muassa Yhdysvalloissa, Norjassa, Isossa-Britanniassa ja Australiassa. Spears voitti kappaleesta ”Parhaan tanssikappaleen” Grammy-palkinnon. Albumilla julkaistiin myös Madonnan kanssa tehty Me Against the Music. "In the Zonea" myytiin kuitenkin ”vain” 10 miljoonaa kappaletta maailmanlaajuisesti, vähemmän kuin Spearsin aikaisempia levyjä.


title: Britney Spears

text: Britney avasi vuoden 2003 MTV Video Music Awards -gaalan Christina Aguileran kanssa Madonnan ”Like a Virgin” -kappaleella. Hääaiheisessa esityksessä esiintyi Spearsin ja Aguileran lisäksi myös Madonna itse. Esityksen lopulla kolme naista suutelivat toisiaan. Aguileran ja Madonnan suudelma on monesti jäänyt Britneyn ja Madonnan suudelmaa vähemmälle huomiolle. Jälkimmäisestä syntyi maailmanlaajuinen, erilaisia reaktioita herättänyt mediatapaus. Pian tempauksen jälkeen Spears ja Madonna julkaisivat singlenä "Me Against The Music" -dueton.


title: Britney Spears

text: Spears avioitui lapsuudenystävänsä Jason Alexanderin kanssa 3. tammikuuta 2004 "The Little White Wedding Chapelissa" Las Vegasissa. Liitto mitätöitiin sen kestettyä vain 55 tuntia. Kuukausia myöhemmin käynnistyi "The Onyx Hotel Tour" -kiertue, joka keskeytettiin kesäkuussa Spearsin loukattua polvensa "Outrageous" -kappaleen videokuvauksissa. Kiertueen koreografia keräsi negatiivisia arvosteluja, ja sen sanottiin olleen soveltumaton pienten lasten silmille. Kiertue tuotti yli 34 miljoonaa dollaria. Syyskuussa Spears alkoi harjoittaa kabbalaa ystävänsä Madonnan vanavedessä. Spears erkaantui julkisesti kabbalasta vuonna 2006 ja sanoi verkkosivustollaan: ”En enää opiskele Kabbalahia, lapseni on uskontoni.” Heinäkuussa 2004 Spears ja tämän taustatanssijana työskennellyt Kevin Federline kihlautuivat kolme kuukautta ensitapaamisensa jälkeen. Federlinella on entisen tyttöystävänsä, näyttelijä Shar Jacksonin kanssa kaksi lasta. Spearsin ja Federlinen suhteesta tehtiin tositelevisiosarja "Britney & Kevin: Chaotic", jota esitettiin UPN-televisiokanavalla touko- ja kesäkuussa 2005. Syyskuussa 2004 Spears ja Federline avioituivat Studio Cityssä, Los Angelesissa. Yksityistilaisuudessa oli noin kaksikymmentä kutsuvierasta. Häiden jälkeen Spears ilmoitti verkkosivustollaan varaavansa itselleen aikaa perheen perustamiseen. Hänen esikoisensa Sean Preston Federline syntyi 14. syyskuuta 2005 Kalifornian Santa Monicassa keisarinleikkauksella.


title: Britney Spears

text: Spears julkaisi ensimmäisen kokoelmansa "n" 9. marraskuuta 2004. Kokoelma sisälsi kaikki Spearsin siihen astiset singlet ”From The Bottom Of My Broken Heartia” lukuun ottamatta. Levyllä julkaistiin myös kolme uutta kappaletta: ”My Prerogative”, ”Do Somethin’” ja ”I’ve Just Begun (Having My Fun)”. ”My Prerogative” nousi listaykköseksi Suomessa. Vuoden lopulla Spearsista tuli yksi parhaiten myyneistä artisteista maailmassa.


title: Britney Spears

text: Marraskuussa 2005 Spears julkaisi ensimmäisen remix-albuminsa "in".


title: Britney Spears

text: 12. syyskuuta 2006, muutamaa päivää ennen Sean Prestonin syntymäpäivää, syntyi Los Angelesissa Spearsin toinen lapsi, Jayden James Federline. Tämä oli vajaan vuoden ikäinen, kun Spears ja Federline erosivat. Federline vaati lasten huoltajuutta itselleen. Helmikuussa 2007 Spears kirjautui huumevieroitukseen Malibussa.


title: Britney Spears

text: Spears ei kuitenkaan lannistunut musiikin teon suhteen. Spearsin viides studioalbumi "Blackout" julkaistiin marraskuussa 2007. Albumin kappaleista singleinä julkaistiin "Gimme More", "Piece of Me", "Break the Ice" ja "Radar". Spears avasi vuoden 2007 "MTV Video Music Awards" -gaalan esittämällä "Gimme Moren".


title: Britney Spears

text: Vuonna 2008 Spears näytteli vastaanottovirkailijaa CBS-televisiokanavan "Ensisilmäyksellä"-sarjassa. Syksyllä 2008 kuvausryhmä seurasi Spearsin elämää kaksi kuukautta ja dokumentti "" esitettiin MTV-kanavalla Yhdysvalloissa 30 marraskuuta 2008. Ohjelmaa näytettiin monta kertaa Suomessa Nelonen-kanavalla. 7. syyskuuta hän avasi kolmannen kerran "MTV Video Music Awards" -palkintogaalan. Spears itse oli "Piece of Me" -musiikkivideollaan ehdolla kolmessa kategoriassa (paras naisartistin musiikkivideo, paras pop-musiikkivideo ja vuoden paras musiikkivideo), jotka kaikki hän voitti. Spears voitti myös "MTV Europe Music Awards" -palkintogaalassa vuoden 2007 parhaan levyn ("Blackout") ja vuoden 2007 parhaan artistin palkinnot. Spears ei päässyt paikalle vastaanottamaan palkintoja, koska oli samaan aikaan "The Circus Starring Britney Spears" -kiertueella.


title: Britney Spears

text:
Spearsin kuudes albumi "Circus" julkaistiin Spearsin 27-vuotissyntymäpäivänä 2. joulukuuta 2008, ja hän palasi esiintymislavoille elämänsä kunnossa, lastensa huoltajuuden saaneena ja vieroituksesta selvinneenä. Levy myi viikossa 505 000 kappaletta ja nousi suoraan "Billboard 200" -albumilistan ykkössijalle. Spears on ensimmäinen naisartisti, jonka viisi levyä ovat nousseet kyseisen listan kärkipaikalle. Albumin ensimmäinen single "Womanizer" nousi "Billboard Hot 100" -singlelistan ensimmäiseksi ollen Spearsin "…Baby One More Timen" ohella toinen Yhdysvalloissa ensimmäisen sijan saavuttanut single.
"Circus"-albumin kolmas single "If U Seek Amy" julkaistiin maaliskuussa 2009. Neljäs julkaistu single oli Radar, joka ilmestyi jo "Blackout"-albumilla. Miestenlehti FHM:n äänestyksessä Spears nimettiin jälleen maailman seksikkäimpien naisten listalle, sijalle 12. Julkkislehti OK!:n Kymmenen maailman seksikkäintä vartaloa -listalla Spears sijoittui ensimmäiseksi.


title: Britney Spears

text: Spearsin "The Circus Starring Britney Spears" -maailmankiertue alkoi keväällä 2009, ja muun Euroopan lisäksi hän esiintyi myös Helsingin Hartwall-areenalla 16. heinäkuuta. Suomessa Spears vietti kuusi tuntia. Euroopan osion jälkeen kiertue palasi Pohjois-Amerikkaan 22 esityksen ajaksi. Kiertue ulottui myös Australiaan syksyn lopulla 11 esityksen verran. "Circus" on Spearsin ensimmäinen Australiassa vieraillut kiertue.


title: Britney Spears

text: Spears voitti elokuussa "The Ultimate Teen Choice Awards" -palkinnon, jonka luovutti Miley Cyrus. Spears sai seitsemän ehdokkuutta vuoden 2009 MTV Video Music Awards -palkintogaalassa ja voitti 13. syyskuuta "Womanizer"-videostaan parhaan pop-musiikkivideon palkinnon. Spears ei konserttikiertuekiireidensä vuoksi päässyt paikalle vastaanottamaan palkintoaan. Vuoden 2009 lopulla Spears julkaisi toisen kokoelmansa "The Singles Collectionin", joka sisälsi Spearsin kolmannen "Billboard Hot 100" -singlelistan ykkössinglen, 3:n. Kokoelmalevyn lisäksi Spearsin tuotannosta julkaistiin myyntiin ”Ultimate Fan Box Set” -kokoelma, joka sisälsi Spearsin kaikki 29 singleä erikseen pakattuina. Kokoelman mukana tuli myös DVD, joka sisälsi kaikki Spearsin musiikkivideot aikajärjestyksessä. Spearsin "Womanizer"-kappale saavutti Grammy-ehdokkuuden parhaan tanssikappaleen kategoriassa joulukuussa 2009. Spears suunnitteli "Limited edition" -vaatemalliston Candie’s-merkille. Mallisto julkaistiin heinäkuussa 2010. Spears vieraili syksyllä 2010 yhdysvaltalaisessa Glee-televisiosarjassa. Kyseistä "Britney/Brittany"-jaksoa seurasi Yhdysvalloissa yli 13 miljoonaa ihmistä. Jakso oli ohjelman siihen mennessä toiseksi katsotuin.


title: Britney Spears

text: Maaliskuussa 2010 Jive Records vahvisti Spearsin aloittaneen seitsemännen studioalbuminsa äänitykset. Max Martin ja Dr. Luke olivat albumin päätuottajat. 2. joulukuuta 2010 Spears kertoi Twitter-sivustolla uuden albumin julkaisupäivämääräksi 29. maaliskuuta 2011. Ensimmäinen single, "Hold It Against Me", julkaistiin 11. tammikuuta. Single debytoi soittolistojen kärjessä seitsemässä maassa nousten ykköseksi myös Suomessa. Spears julkisti Twitterissä 2. helmikuuta "Femme Fatale" -albuminsa kansikuvan ja nimen. Albumilta on julkaistu singlet "Till the World Ends", "I Wanna Go" ja "Criminal". Huhtikuussa Spears teki remix-version Rihannan kanssa tämän kappaleesta S&M. Remix-versio nousi Billboard Hot 100 -listan kärkisijalle. Spears ja Rihanna avasivat Billboard Music Awards -gaalan esittämällä kappaleen yhdessä.


title: Britney Spears

text: Spears aloitti kuudennen kiertueensa Femme Fatale Tourin kesäkuussa Yhdysvalloista. Kiertue ylsi myös Suomeen Hartwall-areenalle 14. lokakuuta 2011. Elokuussa Spears kertoi, että Toronton konsertti tullaan kuvamaan EPIX-televisiokanavalle sekä DVD:lle. Kyseessä on Spearsin ensimmäinen televisioon kuvattu konsertti sitten vuoden 2004 The Onyx Hotel Tourin. Konsertti kuvattiin 2D:nä ja 3D:nä ja esitettiin Yhdysvalloissa EPIX-televisiokanavalla 12. marraskuuta 2011.


title: Britney Spears

text: Kesäkuussa 2011 Billboard uutisoi, että RCA/Jive Label Group -levy-yhtiö jakaantuisi, ja että Jive Records siirtyisi kokonaan RCA Recordsin alaisuuteen. Lokakuussa Spearsin ilmoitettiin siirtyneen virallisesti RCA Recordsiin.


title: Britney Spears

text: Vuoden 2011 MTV Video Music Awards -musiikkigaalssa MTV järjesti Spearsille tribuutiesityksen. Nuoret tanssijat esittivät katkelmia Spearsin musiikkivideoista ja esityksistä. Esityksen yhteydessä Lady Gaga ojensi Spearsille MTV Video Vanguard Award -palkinnon ja sanoi, ”ettei musiikkiala olisi samanlainen ilman häntä”.


title: Britney Spears

text: Spears julkaisi toisen remix-albuminsa "" 7. lokakuuta 2011. Albumi sisälsi remix-versioita Spearsin kolmelta edelliseltä studioalbumilta, "Blackoutilta", "Circukselta" ja "Femme Fatalelta".


title: Britney Spears

text: 14. toukokuuta 2012 Spears vahvisti kuukausia kestäneet huhut pestistään Yhdysvaltojen "X Factorin" toisen kauden tuomariksi. Spearsin kanssa tuomaroivat Simon Cowell, L. A. Reid ja Demi Lovato. Spearsin on kerrottu allekirjoittaneen kaikkien aikojen suurimman palkkiosumman viihdeohjelmassa – noin 15 miljoonaa dollaria. Myöhemmin L. A. Reid paljasti Spearsin palkkion olevan peräti 18 miljoonaa dollaria. Spears mentoroi teinikilpailijoiden ryhmää, josta Carly Rose Sonenclear sijoittui kisan toiseksi.


title: Britney Spears

text: Tammikuussa 2013 Spears vahvisti lähtevänsä X Factorista ja keskittyvänsä taas musiikkiin. Myöhemmin samana päivänä hän ilmoitti myös, että hänen kihlauksensa pitkäaikaisen poikaystävänsä Jason Trawickin kanssa on purettu. Syyskuussa 2013 Spears julkaisi tiedon kaksivuotisesta sopimuksestaan Las Vegasin Planet Hollywood -hotellin kanssa. "Britney: Piece of Me" -niminen viihdespektaakkeli alkaa joulukuussa 2013. Spearsin kahdeksas studioalbumi "Britney Jean" julkaistiin 29. marraskuuta 2013. Albumin ensimmäisen single "Work Bitch" julkaistiin 16. syyskuuta. Spears vierailee myös Miley Cyrusin albumilla "Bangerz" kappaleella "SMS (Bangerz)". Toukokuussa 2015 Britney teki poplaulaja Iggy Azalean kanssa duettokappaleen "Pretty Girls" ja siihen liittyvän musiikkivideon.


title: Britney Spears

text: Spearsin yhdeksäs studioalbumi "Glory", julkaistiin 26. elokuuta 2016. Spears seurustelee iranilaisen personal trainerin ja fitnessmallin Sam Ashgarin kanssa.


title: Britney Spears

text: Vuonna 2018 Spears julkaisi uuden Las Vegasin konserttisopimuksen tällä kertaa MGM Parkin kanssa. Konserttisarja nimeltä Domination oli määrä alkaa helmikuussa 2019 ja sisältää 30 konserttia elokuulle asti. 4. tammikuuta 2019 Spears perui kaikki esitykset hänen isänsä Jamie Spearsin vakavaan sairauteen vedoten.


title: Marcus Grönholm

text: Marcus Ulf Johan "Bosse" Grönholm (s. 5. helmikuuta 1968 Kauniainen) on suomalainen uransa lopettanut ralliautoilija. Hän on kaksinkertainen ralliautoilun maailmanmestari ja eniten rallin MM-osakilpailuvoittoja saavuttanut suomalainen. Kartanlukijana Grönholmilla oli menestysvuosinaan Timo Rautiainen.


title: Marcus Grönholm

text: Grönholm aloitti moottoriurheilu-uransa vuonna 1981 motocrossilla, josta hän polvien loukkaantumisten vuoksi siirtyi ralliin vuonna 1987. Hänen ensimmäinen MM-rallinsa oli vuoden 1989 Jyväskylän suurajot, jossa hän ylsi Lancian N-ryhmän autolla sijalle 23. Vuonna 1994 Grönholm voitti ensimmäisen Suomen mestaruutensa ajettuaan Suurajoissa viidennelle sijalle.


title: Marcus Grönholm

text: Vuonna 1998 Grönholm ajoi korkeilla sijoituksilla kärjen tuntumassa Jyväskylässä Toyota Corolla WRC -autollaan mutta joutui jättämään kisan kesken. Hänen ennätti ajaa kisassa pohja-aikoja sen verran hyvin, että jopa kolme tallia, nimekkäät Toyota, Ford ja Peugeot, ilmaisivat kiinnostuksestaan nousevaan rallitähteen. Grönholm olisi itse halunnut Toyotalle, mutta Toyota ei tarjonnut vastakaikua hänen toiveilleen. Niinpä Grönholm otti vastaan Peugeotin tekemän tarjouksen.


title: Marcus Grönholm

text: Vuonna 1999 Grönholm ajoi Peugeotilla kahdesti MM-pisteille. Suomen rallissa hän sijoittui neljänneksi ja Australian rallissa viidenneksi.


title: Marcus Grönholm

text: Kauden 2000 avaus Monte Carlossa jäi Grönholmilta kesken auton sammumisen vuoksi. Ruotsin rallin hän voitti vajaan seitsemän sekunnin erolla hallitsevaan maailmanmestariin Tommi Mäkiseen. Safari-ralli ei tuonut Grönholmille lisäpisteitä mutta Portugalissa hän sijoittui toiseksi vajaa kuusi sekuntia Englannin Richard Burnsille hävinneenä. Katalonian rallissa hän oli viides, Argentiinan rallissa toinen, ja Akropolis-rallissa hän jäi pisteittä. Uuden-Seelannin ja Suomen ralleissa Grönholm ajoi voittoon mutta keskeytti Kyproksella. Asvalttiralleissa Grönholm sijoittui Korsikalla viidenneksi ja San Remossa neljänneksi, ja hänen tallitoverinsa Gilles Panizzi ja François Delecour ajoivat molemmissa kisoissa kaksoisvoittoon haitaten Grönholmin pahimpien kilpailijoiden pistesaalistusta. Grönholm nousi Australian rallin voittajaksi, kun kisan nopeimmin ajanut Tommi Mäkinen hylättiin sääntöjen vastaisen turbon vuoksi. Kauden päättäneessä Britannian rallissa Grönholmin maailmanmestaruutta uhkasi enää Richard Burns, joka ajoikin kotimaassaan voittoon, mutta Grönholmin kakkossija riitti tuomaan hänelle maailmanmestaruuden viiden pisteen erolla Burnsiin. Grönholmin ajama Peugeot voitti automerkkien mestaruuden.


title: Marcus Grönholm

text: Vuosi 2001 oli Grönholmille menestykseltään vaisumpi. Kahdessa ensimmäisessä MM-osakilpailussa hän keskeytti teknisten ongelmien vuoksi, ja kahdeksassa ensimmäisessä osakilpailussa hän pääsi pisteille vain kerran sijoittuessaan Portugalissa kolmanneksi. Suomen rallissa hän pääsi toisen kerran kauden aikana maaliin saakka, tällä kertaa voittajana. Uuden-Seelannin rallissa Grönholm sijoittui viidenneksi eivätkä kaksi seuraavaksi ajettua asvalttirallia tuoneet hänelle lisäpisteitä. Australian rallissa hän ajoi kauden toisen voittonsa ja kauden päättäneessä Britannian rallissa kolmannen. Loppupisteissä Grönholm oli neljäs 36 pisteellä, vain kahdeksan pistettä maailmanmestari Richard Burnsille hävinneenä. Peugeot uusi automerkkien mestaruutensa.


title: Marcus Grönholm

text: Kauden 2002 Grönholm aloitti sijoittumalla Monte Carlo -rallissa viidenneksi. Ruotsin rallin hän voitti ja sijoittui sitten tallitoverinsa, asvalttirallispesialisti Gilles Panizzin voittamissa ralleissa Korsikalla toiseksi ja Kataloniassa neljänneksi. Peugeotille siirtynyt Richard Burns varmisti Korsikalla tallille kolmoisvoiton. Kyproksen rallin Grönholm voitti ajamatta yhdelläkään erikoiskokeella nopeinta aikaa. Argentiinan rallissa hän ajoi ykkösenä maaliin oltuaan nopein yhdeksällä erikoiskokeella mutta tuli hylätyksi mekaanikkojen neuvottua häntä virallisen huoltoalueen ulkopuolella. Kesäkuussa Grönholm sijoittui Akropolis-rallissa toiseksi.


title: Marcus Grönholm

text: Safari-rallissa Grönholm keskeytti jo alkumatkasta auton kampiakselin katkettua. Suomen rallin hän voitti, sijoittui ensi kertaa MM-sarjaan kuuluneessa Saksan asvalttirallissa kolmanneksi ja oli San Remon rallissa toinen tallitoverinsa Gilles Panizzin takana. Kauden kolmanneksi viimeisen osakilpailun, Uuden-Seelannin rallin Grönholm voitti ja varmisti jo maailmanmestaruuden. Australian rallissa hän ajoi kauden viidennen voittonsa ja hänen tallitoverinsa Harri Rovanperä oli edellisen osakilpailun tapaan toinen. Kauden päättäneessä Britannian rallissa Grönholm ajoi ulos ja keskeytti. Uransa toisen maailmanmestaruuden hän voitti 40 pisteen erolla Subaru-kuljettaja Petter Solbergiin. Peugeot voitti jälleen merkkimestaruuden.


title: Marcus Grönholm

text: MM-kauden 2003 avauskilpailussa Monte Carlossa Grönholm jäi kauas pistesijoista mutta Ruotsin rallissa hän ajoi voittoon. Turkin rallissa hän sijoittui yhdeksänneksi. Uuden-Seelannin ja Argentiinan rallit Grönholm voitti ja oli MM-pisteissä toisena kaksi pistettä tasaisemmin alkukaudella ajaneen tallitoverinsa Richard Burnsin takana. Kahden heikomman kilpailun jälkeen Grönholm sijoittui Saksan rallissa toiseksi 3,6 sekuntia Citroën-kuljettaja Sébastien Loebille hävinneenä. Kolme seuraavaa rallia päättyivät Grönholmilta keskeytykseen, minkä jälkeen hän sijoittui Korsikalla neljänneksi ja Kataloniassa kuudenneksi. Kauden lopuksi Grönholm keskeytti Britanniassa. Hän sijoittui 46 pisteellään MM-tuloksissa kuudenneksi. Maailmanmestaruuden voitti Norjan Petter Solberg 72 pisteellä.


title: Marcus Grönholm

text: Vuodeksi 2004 MM-sarja laajentui 16 osakilpailun mittaiseksi. Grönholm aloitti kauden uudella Peugeot 307:llä sijoittumalla Monte Carlossa vaihdelaatikko-ongelmien vaivaamana neljänneksi, Ruotsissa toiseksi ja Meksikossa kuudenneksi. Uuden-Seelannin rallissa Grönholm ajoi autonsa nurin ensimmäisenä päivänä mutta sijoittui toiseksi vain 5,9 sekuntia Petter Solbergiä hitaampana. Kyproksen rallissa Grönholm ajoi ykkösenä maaliin mutta sekä hänet että Harri Rovanperä hylättiin Peugeotin sääntöjen vastaisen vesipumpun vuoksi. Akropolis-rallissa Grönholm keskeytti ajettuaan kiveen ja Turkin rallissa hän sijoittui toiseksi Peugeotin vaihteiston edelleen oikutellessa. Argentiinan ralli ei tuottanut hänelle lisää MM-pisteitä.


title: Marcus Grönholm

text: Elokuussa 2004 Grönholm ajoi Suomen rallissa Peugeot 307 -mallille ensimmäisen MM-voiton. Saksan rallissa hän ajoi ulos jo ensimmäisellä erikoiskokeella. MM-sarjaan ensi kertaa kuuluneessa Japanin rallissa hän sijoittui neljänneksi. Walesin rallissa Grönholm ei päässyt maaliin saakka, Sardiniassa hän sijoittui seitsemänneksi ja Korsikalla hän ajoi neljänneksi Sébastien Loebin varmistaessa maailmanmestaruuden kakkossijallaan. Kataloniassa Grönholm sijoittui toiseksi ja kausi päättyi ulosajoon Australian rallissa. MM-sarjassa Grönholm sijoittui viidenneksi 62 pisteellä mestari Loebin kerättyä 118 pistettä.


title: Marcus Grönholm

text: MM-kauden 2005 alkupuoliskolla Grönholm keräsi pisteitä sijoittumalla Monte Carlossa viidenneksi, Meksikossa ja Uudessa-Seelannissa toiseksi, Sardiniassa ja Turkissa kolmanneksi sekä Akropolis-rallissa neljänneksi. Kauden yhdeksäs osakilpailu Argentiinassa toi kakkossijan ja Suomen ralli kauden ensimmäisen voiton. Saksan rallissa Grönholm oli kolmas mutta jäi ilman pisteitä Walesin rallissa, joka keskeytettiin Markko Märtinin kartanlukijan Michael Parkin kuoltua ulosajossa. Grönholm voitti Japanin rallin mutta ei päässyt kolmessa viimeisessä osakilpailussa enää pisteille. MM-sarjan lopputuloksissa hän oli kolmas tasapisteissä toiseksi sijoittuneen Petter Solbergin kanssa mutta 56 pistettä Sébastien Loebille hävinneenä.


title: Marcus Grönholm

text: Peugeotin ilmoitettua vetäytymisestään rallin MM-sarjasta kauden 2005 jälkeen Grönholm teki kahden vuoden sopimuksen Fordin tehdastallin kanssa.


title: Marcus Grönholm

text: Vuoden 2006 MM-sarjaan osallistui vain kolme tehdas- tai sen kaltaista tallia sekä lisäksi yksityis- ja satelliittitalleja. Grönholm ajoi Fordilla ykköskuljettajana ja toisena kuljettajana oli maanmies Mikko Hirvonen. Grönholm aloitti kauden voittamalla Monte Carlo -rallin ja Ruotsin rallin. Meksikon rallissa hän ajoi ulos ja sijoittui superralli-säännön ansiosta matkaa jatkettuaan kahdeksanneksi mutta kisan voittanut Sébastien Loeb nousi MM-pisteissä hänen ohitseen. Kataloniassa Grönholm oli kolmas ja Korsikalla toinen. Argentiinassa Grönholm kärsi auton voimansiirto-ongelmista ja jäi kymmenenneksi. Sardinian rallissa hän keskeytti johtoasemasta kiven rikottua auton öljypohjan ja Loeb otti jo viidennen peräkkäisen voittonsa. Akropolis-rallin Grönholm voitti Loebin kärsittyä rikkoutuneista renkaista.


title: Marcus Grönholm

text: MM-sarja jatkui kahden kuukauden kesätauon jälkeen Saksan rallilla, jossa Grönholm sijoittui kolmanneksi. Suomen rallin hän voitti oltuaan 21 erikoiskokeesta nopein 12:lla. Japanin ja Kyproksen ralleissa Grönholm sijoittui toiseksi Loebin jälkeen. Ennen Turkin rallia Loeb mursi kätensä kaaduttuaan maastopyörällä eikä ajanut enää jäljellä olleissa neljässä osakilpailussa. Tämän ansiosta Grönholmilla oli vielä mahdollisuus voittaa maailmanmestaruus. Hän ajoi Turkin rallin voittoon mutta Australian rallissa toisena kilpailupäivänä tapahtunut auton kaatuminen pudotti hänet kärkitaistelusta ja hän sijoittui maalissa viidenneksi, mikä varmisti Loebille mestaruuden. Grönholm voitti vielä Uuden-Seelannin ja Walesin rallit mutta jäi kokonaispisteissä toiseksi yhden pisteen Loebille hävinneenä (112–111). Grönholmin ja Hirvosen Ford voitti valmistajien merkkimestaruuden. Walesin rallin voitto oli Grönholmin uran 25. MM-osakilpailuvoitto ja hän ohitti Tommi Mäkisen eniten MM-voittoja ajaneena suomalaisena.


title: Marcus Grönholm

text: Grönholm ajoi Fordilla vielä kauden 2007. Hän sijoittui kolmanneksi Monte Carlo -rallissa ja voitti Ruotsin rallin. Seuraavat neljä kilpailua toivat hänelle neljä kakkossijaa, Norjassa Mikko Hirvosen sekä Meksikossa, Portugalissa ja Meksikossa Sébastien Loebin takana. Sardinian rallissa, Akropolis-rallissa ja Suomen rallissa Grönholm otti kolme peräkkäistä voittoa. Saksan rallissa hän putosi neljänneksi viimeisen erikoiskokeen ajovirheen seurauksena.


title: Marcus Grönholm

text: Uuden-Seelannin rallissa elo-syyskuussa 2007 Grönholm ajoi voittoon 0,3 sekunnin erolla Sébastien Loebiin. Kataloniassa Grönholm sijoittui kolmanneksi ja Korsikalla toiseksi Loebin voittaessa molemmat kilpailut ja kaventaessa Grönholmin MM-johdon neljään pisteeseen. Japanin rallissa Grönholm keskeytti jo ensimmäisenä päivänä mutta myös Loeb ajoi ulos seuraavana päivänä. Irlannin rallin neljännellä erikoiskokeella Grönholm ajoi kiviaitaan ja keskeytti, joten kilpailun voittanut Loeb nousi MM-pisteissä johtoon. Kauden päättäneessä Walesin rallissa Grönholm sijoittui toiseksi tallitoverinsa Mikko Hirvosen jälkeen mutta Loebin kolmas sija varmisti hänelle maailmanmestaruuden neljän pisteen erolla 112 pistettä keränneeseen Grönholmiin.


title: Marcus Grönholm

text: Grönholm ilmoitti 14. syyskuuta 2007 uransa päättämisestä vuoteen 2007. Lopettamispäätös oli Grönholmille vaikea, etenkin kun halu ajaa voitoista oli vielä jäljellä.


title: Marcus Grönholm

text: Helmikuussa 2009 uutisoitiin Grönholmin tehneen yhden rallin ajosopimuksen englantilaisen Prodrive-tallin kanssa. Grönholm osallistui kartanlukijansa Timo Rautiaisen kanssa tallin tarjoamalla Subarun WRC-autolla huhtikuun alussa ajettuun Portugalin ralliin.. Parhaimmillaan kisassa toisena ollut Grönholm joutui keskeyttämään moottoririkkoon neljänneltä sijalta ajettuaan ulos lauantaipäivän avaustaipaleella. Kaudella 2010 Grönholm osallistui Ruotsin ralliin Fordin kauden 2008 WRC-autolla.


title: Marcus Grönholm

text: Vuonna 2011 Grönholm voitti X Games -kilpailuissa kaksi mitalia, hopeaa RallyCar Racingistä ja pronssia RallyCrossista. Grönholmin oli määrä osallistua myös vuoden 2012 X Games -tapahtuman Rallycrossiin, mutta hän ajoi harjoituksessa betoniseinään menettäen tajuntansa. Grönholm ei loukkaantunut rytäkässä erityisen vakavasti, mutta menetti mahdollisuuden osallistua kisaan ja kilpailla vanhaa kilpakumppania Sébastien Loebia vastaan.


title: Marcus Grönholm

text: Grönholm palkittiin pitkästä urheilu-urastaan vuoden 2008 Urheilugaalassa.Grönholm on ralliautoilija toisessa sukupolvessa. Hänen isänsä oli menestyksekäs rallikuljettaja Ulf Grönholm, joka menehtyi 26. helmikuuta vuonna 1981 keskellä yötä Fiat 131 Abarth -autonsa rattiin ajettuaan päin aura-autoa ollessaan harjoittelemassa pikataivalta. Marcus Grönholmin serkku Sebastian Lindholm on myös menestynyt ralliautoilija. Grönholmin äidinkieli on ruotsi, mutta hän puhuu myös suomea virheettömästi. Ennen ralliammattilaiseksi ryhtymistään hän toimi maanviljelijänä kotitilallaan Inkoossa. Hän laittoi tilansa pellot vuokralle ja siirtyi täysipäiväiseksi ralliautoilijaksi keväällä 1997.


title: Marcus Grönholm

text: Grönholm asuu Teresa-vaimonsa kanssa Inkoossa ja heillä on kolme lasta: kaksi tytärtä ja poika. Uransa jälkeen Grönholm on ryhtynyt liikeyrittäjäksi ja pitää vaimonsa kanssa Strand-nimistä kauppakeskusta Inkoossa.


title: Marcus Grönholm

text: Grönholmin poika Niclas on myös autourheilija, ja on ajanut mm. jokamiehenluokkaa ja rallicrossin SM-sarjaa.


title: Fritz Hartjenstein

text: Fritz Hartjenstein (3. heinäkuuta 1905 Peine, Saksan keisarikunta - 20. lokakuuta 1954 Pariisi, Ranska) oli saksalainen SS-eversti, joka toimi Birkenaun ja Natzweiler-Struthofin keskitysleirien komentajana. Hän kuoli vankilassa odotellessaan kuolemantuomionsa täytäntöönpanoa.


title: Fritz Hartjenstein

text: Hartjenstein siirtyi vuonna 1938 vapaaehtoisesti Wehrmachtista SS-Totenkopfverbändeen. Hän toimi tämän jälkeen jonkun aikaa Sachsenhausenin keskitysleirin vartiojoukon komentajana.


title: Fritz Hartjenstein

text: Hartjensteinista tuli 1940 Theodor Eicken SS-divisioona Totenkopfin upseeri ja palveli rintamalla vuoteen 1942. Hänet vapautettiin rintamavastuista epäpätevyyten takia ja siirrettiin Auschwitzin, jossa hän palveli vartijoiden erillisosaston komentajana.


title: Fritz Hartjenstein

text: Auschwitzin hallinnollisten uudistusten jälkeen Birkenaun ja Monowitzin leirit erotettiin siitä marraskuussa 1943. Hartjenstein toimi Birkenaun ensimmäisenä komentajana maaliskuuhun 1944 asti. Maaliskuusta 1944 tammikuulle 1945 hän komensi Natzweiler-Struthofin keskitysleiriä. Sieltä hänet siirrettiin vielä Flossenbuergiin komentajaksi.


title: Fritz Hartjenstein

text: Brittiläinen sotatuomioistuin, joka kokoontui Wuppertalissa tuomitsi hänet 1. kesäkuuta 1946 elinkautiseen neljän vastarintamiehen teloituksesta. Myöhemmin hänet tuomittiin ammuttavaksi kuoliaaksi sotavangin hirttämisestä. Hänet siirrettiin Ranskaan, jossa hänet tuomittiin Natzweilerin julmuuksista kuolemaan. Hartjenstein kuoli sydänkohtaukseen 1954 tuomion täytäntöönpanoa odotellessaan.


title: Konqueror

text: Konqueror on KDE-työpöytäympäristön ohjelma, jota voidaan käyttää mm. selaimena ja tiedostonhallintaan. Se on alun perin kehitetty Unix-käyttöjärjestelmille, etenkin Linuxille, mutta nykyisin se on saatavissa myös mm. Windowsille. Kuten koko KDE-projekti, Konqueror on saatavilla GPL-lisenssillä. HTML-koodin tulkkauksessa Konqueror käyttää KHTML-selainmoottoria.


title: Konqueror

text: Konqueror on oikeasti vain eräänlainen kuori, joka voi sisällyttää sisäänsä erilaisia (KParts-tekniikalla tehtyjä) ohjelmia. Esimerkkeinä KHTML-selainkuori sekä tiedostonhallinta. Lisäksi Konqueror osaa näyttää esimerkiksi dokumentteja KWord-KPartin avulla.


title: Lourdes (tiedusteluasema)

text: Lourdes on noin 70 neliökilometrin laajuinen alue Torrensissa, lähellä Kuuban pääkaupunkia Havannaa. Siellä oli vuoteen 2001 asti Venäjän laajin radiotiedustelun ulkomainen toimipaikka, jossa oli henkilökuntaa noin 1 000–1 500. Kiinan kansantasavalta vuokrasi aseman 2000.


title: Lourdes (tiedusteluasema)

text: Lourdesissa on oma satelliittivastaanottokeskus, puhelinkeskustelujen, telekopioviestien ja tietokoneyhteyksin toimitettavien viestien sieppaamismahdollisuus.


title: Lourdes (tiedusteluasema)

text: Lourdesin kuunteluaseman uskotaan kykenevän valvomaan Pohjois-Amerikan ja Euroopan välistä liikennettä. Kuuban puolustusministeri Raúl Castron mukaan (1993) 75 prosenttia Venäjän hankkimasta sotilaallisesta tiedosta tuli Lourdesin kautta.


title: FLR-9

text: FLR-9 on noin puolen kilometrin kokoinen myös "elefanttihäkiksi" kutsuttu antennijärjestelmä, jolla voidaan kuunnella HF-taajuisia radiolähetyksiä sekä myös lähetyskulmien avulla suuntia lähettimen sijainti. Yhdysvaltain laivasto aloitti "Iron Horse" (Rautahevonen) -nimisen operaation 1964, jonka tuloksena FLR-9 -antenneja pystytettiin useisiin paikkoihin. Myös ilmavoimilla oli samankaltainen järjestelmä.


title: FLR-9

text: FLR-9 -verkostoon kuuluvia Yhdysvaltain ilmavoimien asemia:


title: FLR-9

text: Yhdysvaltain laivaston vastaavanlaisia FLR-9 -asemia


title: Kreatiini

text: Kreatiinilla tarkoitetaan yleensä kreatiinimonohydraattia (metyyliguanidiinietikkahappo) [NH-C(NH)-N(CH)CHCOOH]. Kreatiini on elimistön luonnollinen yhdiste, joka auttaa varastoimaan energiaa lihassoluihin. Kreatiinin kemiallinen kaava on CHNO, moolimassa 131,13 g/mol ja CAS-numero 57-00-1.


title: Kreatiini

text: Tyypillisesti puolet ihmisen elimistössä olevasta kreatiinista tulee ruoasta (enimmäkseen lihasta ja kalasta) ja puolet syntetisoidaan aminohapoista (arginiinista, glysiinista ja metioniinista) maksassa, haimassa ja munuaisissa. Aikuisella on elimistössään noin 120 grammaa kreatiinia, joista 95 % on varastoitunut luurankolihaksiin, loput aivoihin, maksaan, munuaisiin ja miehillä kiveksiin. Elimistön kreatiinista 60 % on fosfokreatiinina eli kreatiinifosfaattina (KP), loput 40 % vapaana kreatiinina.


title: Kreatiini

text: Kreatiinin synteesissä kreatiini yhtyy fosforin kanssa ja tuloksena syntyy kreatiinifosfaattia. Kreatiinifosfaatti yhtyy adenosiinidifosfaattiin (ADP) ja vetyioniin muodostaen adenosiinitrifosfaatin (ATP), joka on ainoa lihasten hyväksymä energia. Lihaksissa on varastoituneena myös valmista adenosiinitrifosfaattia, mutta nämä varastot riittävät vain noin kahdeksi sekunniksi. Tämän jälkeen uutta ATP:tä muodostetaan hyvin tehokkaasti kreatiinifosfaatista. Seitsemän sekunnin jälkeen alkavat ehtyä myös kreatiinifosfaattivarastot, jolloin ATP:ta aletaan valmistaa glykogeenista maitohappokäymisen avulla. Tämä alentaa jo selvästi suorituskykyä. Lisäravinteena nautittavan kreatiinin on tarkoitus kasvattaa kreatiinifosfaattivarastoja (tutkimusten mukaan jopa 20 %), jolloin lihaksille saadaan pidempään tuotettua tehokkaasti energiaa.


title: Kreatiini

text: Kreatiinin kulutus on tyypillisesti noin 2 grammaa päivässä, mutta urheilijoilla kulutus voi olla suurempi, noin 3–4 grammaa päivässä. Kreatiinin synteesissä, joka tapahtuu maksassa, haimassa ja munuaisissa, pystytään tuottamaan noin 1 gramma kreatiinia vuorokaudessa. Monipuolisesta ravinnosta saadaan lisäksi noin 1 gramma vuorokaudessa. Kreatiinivarastot hajoavat tasaisesti noin 2 grammaa vuorokaudessa, jonka jälkeen hajonnut kreatiini poistuu virtsan mukana. Lisäravinteena otetun kreatiinin tyypillinen annostus on 5 grammaa vuorokaudessa. Eurooppalaisten suositusten mukaan kreatiinia suositetaan nautittavan enintään 3 grammaa vuorokaudessa. Ylimääräinen kreatiini saattaa erittyessään rasittaa munuaisia.


title: Kreatiini

text: Korkeiden kreatiiniannosten sivuvaikutuksena voi ilmetä epämiellyttävä kalan haju kehossa. Tämä johtuu kreatiinin metaboliatuotteista, metyyliamiinijohdannaisista. Toisaalta myös L-karnitiini voi aiheuttaa samoja oireita.


title: Kreatiini

text:
Useissa tutkimuksissa on havaittu kreatiinilla olevan positiivista vaikutusta lihasmassan ja voimatasojen kasvuun.. Todennäköisenä syynä on pidetty kreatiinivarastojen täydentymisen aiheuttamaa ylimääräistä energiavarastoa lihaksessa, joka mahdollistaa paremman harjoituskestävyyden lyhytaikaisissa lihasvoimaa vaativissa suorituksissa, esimerkiksi voimaharjoittelussa. Lisäksi joissakin tutkimuksissa on saatu viitteitä siitä, että harjoituksen jälkeen nautittu kreatiini tehostaa lihasten kasvua. On kuitenkin tärkeää huomata, että mikäli kreatiinia käytettäessä paino nousee, merkittävä osa lisääntyneestä massasta tulee todennäköisesti vedestä, sillä kreatiini sitoo vettä lihassoluihin. Kreatiinilla ei ole myöskään suoranaista vaikutusta pitkäkestoiseen aerobiseen harjoitukseen, eikä kreatiinin taipumus kerätä vettä elimistöön ole suotuisa etenkään kestävyysurheilijoille. Urheilijat voivat kuitenkin käyttää kreatiinia kausiluontoisesti, esimerkiksi voimaharjoittelukaudella. Kreatiinilla on myös havaittu olevan palautumista nopeuttava vaikutus aerobisissa harjoituksissa.
Lyhytaikaisissa tutkimuksissa lisäravinteena otetulla kreatiinilla ei ole havaittu olevan haittavaikutuksia, pitkäaikaisia tutkimuksia haitoista ei ole tehty. Lyhyessäkin käytössä ongelmaksi saattaa muodostua aineen puhtaus: joistain kreatiinivalmisteista on löydetty varsin suuria jäämiä aineen valmistuskemikaaleista. Nesteen kertyminen voi aiheuttaa turvotusta.


title: Kreatiini

text: Kreatiini on kielletty lisäravinne joissakin maissa, mutta kreatiini ei ole doping-aineeksi luokiteltava eikä se voi suurinakaan määrinä käytettynä aiheuttaa doping-testeissä positiivista tulosta. Suomessa kreatiinia myydään ja käytetään yleisesti urheilulisäravinteena. Se on yleinen lisäaine etenkin voimaharjoittelijoille suunnatuissa urheilujuomajauheissa.


title: Milano

text: Milano (lombardiksi Milán, ) on kaupunki Pohjois-Italiassa Lombardian alueella. Se on myös saman nimisen metropolikaupungin keskus. Milanon asukasluku on noin 1,37 miljoonaa, joten se on Italian toiseksi suurin kaupunki.


title: Milano

text: Milanon metropolialueen (muun muassa Milano, Como, Lecco, Varese) asukasluku on arviolta noin 4,2 miljoonaa (2012, Eurostat). OECD:n määrittelemällä Milanon metropolialueella puolestaan asuu yli seitsemän miljoonaa ihmistä.


title: Milano

text: Milano on Italian taloudellinen keskus ja Italian pörssin kotikaupunki. Se tunnetaan myös yhtenä maailman muodin keskuksista. Via Montenapoleonen varrella on lähes kaikilla merkittävillä vaatemerkeillä oma liikkeensä. Milanossa päämajaa pitävät myös muun muassa Alfa Romeo ja Pirelli. Milanolaiset jalkapalloseurat AC Milan ja Inter Milan tunnetaan ympäri maailman. Milano on kuulu myös oopperastaan, La Scalasta.


title: Milano

text: Milano sijaitsee Pon sivujoen Olonan runsasravinteisessa laaksossa Pon alangon länsiosassa. Comojärvi ja Sveitsin raja sijaitsevat noin 50 kilometriä Milanosta pohjoiseen. Po virtaa kaupungin eteläpuolitse noin 35 kilometrin päässä sen keskustasta. Milanon halki virtaavat puolestaan Olona-, Lambro- ja Sevesojoet. Kaupungin alueella on useita keinotekoisia kanaaleja ("Navigli"), kuten Naviglio Grande, Naviglio Pavese, Naviglio della Martesana, Vettabbia ja Redefossi (johon laskevat Seveson ja Naviglio della Martesanan vedet).


title: Milano

text: Italian virallisessa seismisessä luokituksessa Milano kuuluu vyöhykkeeseen 4 ("zona 4") eli alhaisen maanjäristysriskin alueeseen.


title: Milano

text:
Milanossa on mannerilmasto, talvet ovat viileitä ja kesät kuumia ja kosteita. Lunta sataa marraskuun ja tammikuun välisenä aikana.
Köppenin ilmastoluokituksessa Milano sijoittuu keskileveysasteiden lauhkeaan ilmastovyöhykkeeseen (Cfa). Milanon keskustan sääasemalla ("Stazione meteorologica di Milano Centro") vuoden keskilämpötila oli 13,8 °C kaudella 1961–1990 ja Linaten lentokentän sääasemalla ("Stazione meteorologica di Milano Linate") puolestaan 12,5 °C. Milanoa vaivaa usein ilman seisahtuminen paikalleen, mikä suosii sumujen muodostumista ja pahentaa ilman saasteisuutta. Talvet ovat normaalisti viileitä ja kosteita, kesät sitä vastoin kuumia, kosteita ja heikkotuulisia. Keskimääräinen vuotuinen sademäärä oli keskustan sääasemalla 895 mm ja Linatessa 944 mm. Sateet jakautuvat melko tasaisesti koko vuodelle.


title: Milano

text: Kuukausittaiset keskilämpötilat ja sademäärät kaudella 1961–1990 (, 147 mpy):


title: Milano

text:
Puolustusmuurit, kanaalit ja maantiet ovat muodostaneet Milanon historiallisen keskustan ympärille vuosisatojen saatossa kehiä. Viisi tärkeintä kehää sisimmästä uloimpaan ovat:
"Katso myös: Luettelo Milanon hallitsijoista vuosina 476–1859."


title: Milano

text: On oletettu, että insubreiksi kutsuttu kelttiheimo perusti Milanon noin vuonna 600 eaa. Historioitsija Titus Liviuksen mukaan heitä johti prinssi Belloveso, joka joukkoineen löi alueella aiemmin asuneet etruskit. Paikkakunnasta kehittyi insubrien tärkein kaupunki. Roomalaiset valloittivat kaupungin 222 eaa. ja antoivat sille nimen "Mediolanum". 300-luvulla piispa Pyhän Ambrosiuksen ja Theodosius I:n aikana Milanosta tuli hetkeksi Länsi-Rooman pääkaupunki.


title: Milano

text: Rooman valtakunnan hajoaminen ja myöhäisantiikkisen yhteiskunnan rappio johtivat demografiseen kriisiin. 400-luvulla Milanon valloittivat germaaniset ostrogootit, joiden valtakaudella kaupungin vaikea poliittinen asema jatkui: Sitä koettelivat muun muassa burgundien hyökkäys 400-luvun lopulla ja tuhoisa goottisota vuosina 535–553. Langobardit valloittivat Pojoen laaksoon 500-luvulla, heidän kuninkaansa Alboin saapui Milanoon vuonna 569. Alueen kaupungit ja maaseutu alkoivat elpyä. Pohjois-Italia sai nimen "Langobardia Major", josta on peräisin nykyisen Lombardian nimi. Milanosta tuli yksi uuden langobardien kuningaskunnan keskuksista. Sen asema maallisen ja hengellisen vallan keskuksena vahvistui edelleen frankkien valtakaudella.


title: Milano

text: 1000-luvulla Milano sai lähes itsenäisen aseman Pyhän saksalais-roomalaisen keisarikunnan sisällä. Huhtikuussa 1162 Fredrik I Barbarossa tuhosi kaupungin, mutta se nousi jälleen kukoistukseen Lega Lombardan voitettua Legnanon taistelun 29. toukokuuta 1176.


title: Milano

text: Myöhäiskeskiajalla Milanon herruudesta taistelivat della Torren ja Viscontin suvut. Della Torret olivat Pohjois-Italian mahtisuku 1200-luvulta 1400-luvulle, kunnes Viscontin suku syrjäytti heidät. Viscontit perustivat Milanon herttuakunnan ("Ducato di Milano") 11. toukokuuta 1395. Renessanssin aikana sitä johtivat Visconti- ja Sforza-sukujen herttuat. Herttuakunta kävi sotia Venetsiaa vastaan 1400-luvun alusta alkaen, kunnes 9. huhtikuuta 1454 osapuolten välillä solmittiin Lodin rauha. Vuonna 1494 alkoi niin kutsuttujen Italialaissotien sarja. Vuosina 1500–1512 ja 1515–1521 Milanoa hallitsivat ranskalaiset. 27. huhtikuuta 1522 kaupungin tuntumassa käytiin tuhansia kuolonuhreja vaatinut Bicoccan taistelu, jossa Espanjan joukot löivät ranskalaiset ja venetsialaiset. Nykyisin Bicocca on eräs Milanon pohjoisista kaupunginosista. Italialaissodat päättyivät huhtikuussa 1559 solmittuun Cateau-Cambrésisin rauhaan. Sen seurauksena pienten herttuakuntien autonomia heikkeni oleellisesti.


title: Milano

text: Milanossa elettiin espanjalaishallinnossa vuodesta 1540 vuoteen 1706. Vaikka espanjalaisten hallintoa pidettiin huonona, kaupungin kulttuuri- ja taide-elämä kehittyi. Barokin kaudella Milanossa luotiin huomattavia taiteen "jalokiviä", joista monet ovat säilyneet jälkipolville. Vuosien 1628–1630 tuhoisa rutto jätti jälkensä Milanoon ja sen kulttuurielämään. Alessandro Manzoni kuvailee synkkiä ruttovuosia teoksissaan "Kihlautuneet" ja "Storia della Colonna Infame".


title: Milano

text: 1700-luvun alussa Itävalta korvasi Espanjan Milanon isäntänä. Itävallan armeijan marsalkka Eugen Savoijilainen saapui kaupungin porteille 24. syyskuuta 1706. Espanjalaisvallan korkein edustaja, Vaudemontin prinssi poistui Milanosta pikaisesti ja jätti sen uusille vallanpitäjille. Pohjoisnaapurin valtakausi katkesi kolmeksi vuodeksi, kun Sardinian kuningaskunta otti vallan vuosiksi 1733–1736. Itävallan kaudella kulttuuri kukoisti: Milanossa vaikuttivat muun muassa tiedemiehet Pietro Verri, Cesare Beccaria ja Paolo Frisi. Itävaltalaishallinto päättyi 9. toukokuuta 1796, jolloin vallan kahvaan tarttui Napoleon I.


title: Milano

text: Vuosina 1796–1799 Milano oli Cisalppisen tasavallan pääkaupunki, 1802–1805 Italian tasavallan pääkaupunki ja 1805–1814 Italian kuningaskunnan pääkaupunki.


title: Milano

text: Ranskan vallankumouksen ja Napoleonin sotien jälkeen Milanosta tuli italialaisen nationalismin pääpaikka. Kaupunki palasi itävaltalaishallintoon Napoleonin kauden jälkeen. Siitä tuli osa Lombardialaisvenetsialaista kuningaskuntaa ("Regno Lombardo-Veneto", perustettiin 1815 ja lakkautettiin 1866). Itävallan-Sardinian sodan seurauksena itävaltalaisten hallinto Milanossa loppui 1859 ja kaupungista tuli osa Sardinian kuningaskuntaa, josta muodostui Italian kuningaskunta vuonna 1861. Elinkeinoelämässä teollisuuden merkitys kasvoi ja Milano oli Italian teollistumisen eturintamassa. Kehittyvä teollisuus vaati uusia kuljetusmuotoja: Milanosta Monzaan johtava rautatie avattiin 17. elokuuta 1840. Vuonna 1883 Via Santa Radegondalla Duomon vieressä otettiin käyttöön manner-Euroopan ensimmäinen sähkövoimalaitos.


title: Milano

text: Milanossa järjestettiin Maailmannäyttely vuonna 1906. Sosialistinen liike sai vahvan sijan Milanossa, myös fasisteille kaupunki oli tärkeä. Ensimmäisen maailmansodan jälkeen, vuonna 1919, Milanossa perustettiin fasistinen "Fascio di Combattimento" (Squadristi). Vuonna 1922 Benito Mussolini aloitti Milanosta marssinsa kohti Roomaa, jonka seurauksena Italiasta tuli fasistinen diktatuuri yli kahdeksi vuosikymmeneksi.


title: Milano

text: Toisen maailmansodan aikaisissa ilmapommituksissa Milano kärsi suurempia vaurioita kuin muut Italian kaupungit. Elokuussa 1943, niin kutsutun "helvetillisen viikon" ("settimana d’inferno") aikana, liittoutuneet pudottivat kaupunkiin 4 000 tonnia pommeja. Ne tuhosivat kolmanneksen rakennetusta alueesta. Englantilaisten "Bomber Commandin" tarkoitus oli tuhota Milano tulimyrskyllä ja pakottaa Italia pois sodasta. Pon laakson kostean ilmaston ansiosta tulimyrskyllä ei ollut yhtä suurta tuhovaikutusta Milanossa kuin Saksan kaupungeissa. Englantilaiset tuhosivat useita historiallisesti merkittäviä rakennuksia, kuten Teatro alla Scalan ja Palazzo Marinon. Myös Galleria Vittorio Emanuele vahingoittui. Duomo sen sijaan säästyi tuholta. Muita vaurioitettuja rakennuksia olivat muun muassa Castello Sforzesco, Santa Maria delle Grazien kirkko, Palazzo Reale, Pinacoteca Ambrosiana ja Fatebenefratellin sairaala. Yli puoli miljoonaa ihmistä joutui jättämään kaupungin. 20. lokakuuta 1944 Gorlan kaupunginosan koulu jäi ilmapommittajien tähtäimeen, 184 lasta sai surmansa. Kaikkiaan tuon päivän pommituksessa tapettiin 614 ihmistä.


title: Milano

text: Toisen maailmansodan jälkeen Milano oli eräs Italian taloudellisen ja kulttuurisen jälleenrakentamisen moottoreita. Siitä tuli myös yksi maailman muodin ja muotoilun keskuksista. Sodassa pahoin vaurioitunut Teatro alla Scala avattiin restauroituna 11. toukokuuta 1946. Juhlakonsertissa orkesteria johti Yhdysvalloissa maanpaossa ollut Arturo Toscanini. Kaupunkikuvaa muutettiin sotaa edeltäneestä jonkin verran: Katuverkostoa modernisoitiin ja tornitaloja rakennettiin. Talouskasvun myötä Milanoon muutti runsaasti ihmisiä, etenkin Etelä-Italiasta. Voimakkainta kasvun aikaa olivat 1950- ja 1960-luvut. 1970-luvulla väestöä alkoi muuttaa ympäristökuntiin eli Hinterlandiin. Milanon kunnan väkiluku oli yli 1,7 miljoonaa vuonna 1971, josta se laski 1,25 miljoonaan vuonna 2001. Sittemmin väkiluku on jälleen kasvanut.


title: Milano

text: Ajanjaksoa vuodesta 1968 aina 1980-luvun alkuun leimasi jyrkkä poliittinen vastakkainasettelu, joka johti väkivaltaisuuksiin. Vakavin isku tehtiin 12. joulukuuta 1969 kello 16.37. Banca Nazionale dell'Agricolturassa räjäytettiin pommi, iskussa kuoli 17 ja haavoittui 88 henkeä. Isku jäi historiaan Piazza Fontanan verilöylynä ("Strage di piazza Fontana"). 1970-luvulla Milanossa toteutettiin useita terrori-iskuja, erityisen verinen oli kevät 1975. Iskuja tekivät vasemmiston ja uusfasistien ulkoparlamentaariset ryhmittymät.


title: Milano

text: Italian historian tuhoisin lento-onnettomuus sattui Linaten kentällä 8. lokakuuta 2001. Onnettomuudessa kuoli 118 henkeä.


title: Milano

text: Milanon rakennustoiminta elpyi 2000-luvulla pitkän pysähtyneisyyden kauden jälkeen; esimerkiksi hylättyjä teollisuusalueita muutettiin korkeakoulujen kampusalueiksi. CityLife-hankkeen puitteissa Fiera di Milanon messualueelle suunnitellaan kolmen pilvenpiirtäjän hallitsemaa rakennuskokonaisuutta. Kaupungin kaakkoisosaan, noin 1,2 km²:n laajuiselle entiselle teollisuusalueelle puolestaan rakennetaan kaupunginosaa nimeltä Milano Santa Giulia, jonka pääsuunnittleijana toimi Norman Foster. Rakennustyöt keskeytettiin vuonna 2009 rakennuttajan taloudellisten vaikeuksien takia. 2010 havaittiin, että maaperä on niin saastunutta, että päiväkotia ei voitu avata.


title: Milano

text: Milanon kunta on tiheään asuttu ja lähes täyteen rakennettu. Se jaettiin 1999 yhdeksään alueeseen, joita kutsutaan nimellä "municipio". Aiemmin vyöhykkeitä oli 20 ja niitä kutsuttiin nimellä "zona". Kaupungin säteittäinen rakenne näkyy vyöhykejaossa. Municipio yksi käsittää ydinkeskustan, muut kahdeksan vyöhykettä ympäröivät sitä säteittäisesti. Vyöhykkeet ulottuvat keskusvyöhykkeeltä kaupungin hallinnolliselle rajalle.


title: Milano

text: Taulukossa on mainittu Milanon municipio-alueet keskeisine tilastotietoineen.


title: Milano

text: Milano on Italian taloudellinen keskus. Kaupungin talouselämää on edistänyt sijainti Alppien yli kulkevien kauppareittien varrella. 1100-luvun lopulla Milanon taide-elämä kukoisti ja kaupungin tärkein teollisuudenala oli haarniskoiden valmistus. Samaan aikaan alettiin rakentaa kastelujärjestelmiä, joilla edistettiin ympäröivän maaseudun maataloutta. Villakaupan kehittyminen puolestaan antoi kimmokkeen silkin tuotannon kehitykselle. Venetsian ja Firenzen tapaan ylellisyystavaroiden tuotanto sai huomattavan aseman. Teollisen vallankumouksen myötä erityisesti Milanon pohjoispuolisen alueen taloudellinen painoarvo lisääntyi, energiaa teollisuus sai vesivoimasta. Tekstiiliteollisuuden merkitys väheni, vastaavasti metalli- ja koneteollisuuden sekä huonekalutuotannon merkitys kasvoi.


title: Milano

text: Teollisuus hallitsi Milanon talouselämää 1800-luvun lopulta 1970-luvulle. Suurimmat tuotantolaitokset rakennettiin esikaupunkeihin ja naapurikuntiin. Milano on edelleen merkittävä teollisuuskaupunki, vaikka teollisuuden merkitys on vähentynyt. Elinkeinorakenne on painottunut palveluiden suuntaan. Muodin ja muotoilun ohella keskeisiä ovat finanssiala, koulutuspalvelut, mainosala, kustannustoiminta, media ja IT-ala.


title: Milano

text: Milanon paikallinen bruttokansantuote on Rooman jälkeen Italian suurin, ja asukasta kohti huomattavasti korkeampi kuin Rooman. Vuonna 2000 Milanon osuus koko maan bruttokansantuotteesta oli 4,74 prosenttia. Italian merkittävin pörssi, Borsa Italiana, sijaitsee Milanossa Piazza degli Affarilla.


title: Milano

text: Milanon lähellä on kolme kansainvälistä lentoasemaa, Malpensan kansainvälinen lentoasema, Linaten lentoasema ja Orio al Serion lentoasema. Nämä yhdessä muodostavat yhden Italian liikenteen tärkeimmistä solmukohdista.


title: Milano

text: Milanon päärautatieasemalta on junayhteyksiä joka puolelle Italiaa ja myös useisiin muun Euroopan kaupunkeihin. Muita suuria rautatieasemia ovat "Porta Garibaldi" ja "Lambrate". Erillisen "Ferrovie Nord Milano" -yhtiön liikennöimän paikallisen rataverkon keskusasema on "Cadorna" josta on junayhteys muun muassa Malpensan lentokentälle. Milanon rautatieasemat:Moottoritiet A52 ("Tangenziale Nord Milano", pohjoinen kehä), A51 ("Tangenziale Est Milano", itäinen kehä) ja A50 ("Tangenziale Ovest Milano", läntinen kehä) sekä A4 muodostavat Milanoa ympäröivän yli satakilometrisen kehätiejärjestelmän. Rakenteilla on 33-kilometrinen "Tangenziale Est Esterna di Milano" ("Autostrada TEM"), joka yhdistää moottoritie A1:n A4:ään.


title: Milano

text: Milanosta etelään kohti Roomaa ja Napolia kulkee Italian tärkein moottoritie A1, joka tunnetaan myös nimellä "Autostrada del Sole". Pohjois-Italian halki Torinosta Venetsian kautta Triesteen johtava moottoritie A4 eli "Serenissima" kulkee Milanon pohjoispuolitse. Milanosta Genovaan johtaa moottoritie A7 eli "Autostrada dei Fiori/Serravalle". Moottoritie A8 yhdistää Milanon Vareseen ja A9 puolestaan Comoon ja Sveitsin rajalle. A8 ja A9 tunnetaan yhteisnimellä "Autostrada dei Laghi". Nimensä mukaisesti "järvien moottoritie" kulkee Milanosta Comojärven ja Lago di Varesen rantamille.


title: Milano

text: Milanon metron ensimmäinen osuus avattiin 1964. Nykyisin se käsittää neljä linjaa, 103 asemaa. Viides linja on suunnitteilla. Milanossa liikennöivät myös raitiovaunut.


title: Milano

text: Hyvästä julkisesta liikenteestä huolimatta Milanoss an paljon yksityisautoja, ja ruuhkat, pysäköinti ja ilmansaasteet ovat olleet ongelmana 1980-luvun alusta asti. Pahimpien ilmanlaatuepisodien aikana yksityisautoilu joudutaan kieltämään kokonaan.


title: Milano

text: Milanon väkiluku kasvoi nopeasti vuodesta 1861. Varsinkin toisen maailmansodan jälkeisenä aikana väkeä muutti Italian köyhtyvän eteläosan maaseudulta etsimään töitä pohjoisen tehtaista. Kasvu jatkui vuoteen 1971, jonka jälkeen se laski jyrkästi vuoteen 2001, kun väestöä alkoi muuttaa esikaupunkeihin. 2000-luvulla väestökehitys on tasaantunut. Uusi piirre on maahanmuuttajien suuri osuus, joka kymmenes koululainen on ulkomaista syntyperää, ja vuonna 2011 koko kaupungin väestöstä jo 20 % oli maahanmuuttajataustaisia.


title: Milano

text: Milanossa on selvä naisenemmistö. Kaupungin väestöstä oli marraskuun 2017 lopussa miespuolisia 654 852 (47,9 %) ja naispuolisia 711 185 (52,1 %).


title: Milano

text: Milanon metropolialue ("Area metropolitana di Milano") on väkiluvultaan Italian suurin. OECD:n tilastossa sen asukasluku on noin 7,4 miljoonaa, eli noin kahdeksasosa Italian väestöstä. Niin kutsuttu suur-Milano ("Grande Milano") käsittää Milanon naapurikunnat ja ulottuu varsinkin pohjoisen ja idän suuntaan. Sen väkiluku oli 3 076 643 vuonna 2004.


title: Milano

text: Milanon yliopisto ("Università degli studi di Milano") perustettiin 1923, yliopistossa on yhdeksän tiedekuntaa. "Università degli Studi di Milano-Bicocca" perustettiin 1998 Bicoccan kaupunginosaan alueelle, jossa aiemmin sijaitsi Pirellin tuotantolaitoksia. Tekniikan yliopisto "Politecnico di Milano" perustettiin 29. marraskuuta 1863. Sen tunnetuimpia professoreja ovat olleet muun muassa matemaatikko Francesco Brioschi (yliopiston ensimmäinen rehtori), Luigi Cremona ja Giulio Natta (Nobelin kemianpalkinto vuonna 1963). "Politecnico di Milanolla" on tekniikkaan, arkkitehtuuriin ja teolliseen muotoiluun liittyvää opetus- ja tutkimustoimintaa kautta Lombardian. Vuonna 2013 koulu oli sijalla 28 maailman parhaiden oman alansa yliopistojen joukossa QS-verkoston arvioinnin mukaan. Shangai-rankingissa se oli sijoilla 201–300. Taiteiden opetusta tarjoaa "Accademia di Belle Arti di Brera", jonka arkkiherttuatar Maria Teresia perusti vuonna 1776. Akatemian opiskelijoista noin neljännes tulee Italian ulkopuolelta. Giuseppe Verdin musiikkikonservatorio eli "Conservatorio Giuseppe Verdi" on puolestaan Italian suurin musiikkioppilaitos, se perustettiin 1808. Konservatoriossa ovat opiskelleet useat kansainvälisesti tunnetut säveltaiteilijat, kuten Antônio Carlos Gomes, Pietro Mascagni, Riccardo Muti ja Giacomo Puccini, joka on toiminut myös konservatorion opettajana. Muita tunnettuja opettajia ovat olleet muun muassa Azio Corghi, Franco Donatoni ja Amilcare Ponchielli.


title: Milano

text: Katolinen yksityisyliopisto "Università Cattolica del Sacro Cuore" perustettiin 1921. Yliopistossa on neljätoista tiedekuntaa. Milanon lisäksi sillä on toimipisteitä Bresciassa, Piacenzassa, Cremonassa, Roomassa ja Campobassossa. "Pyhän sydämen yliopisto" lukeutuu maailman suurimpiin katolisiin yliopistoihin. Siellä ovat opiskelleet muun muassa poliitikko Oscar Luigi Scalfaro ja kardinaali Angelo Scola. Yksityinen kauppakorkeakoulu "Università Commerciale Luigi Bocconi" perustettiin 1902. Koulu on menestynyt hyvin kansainvälisissä vertailuissa. Kieliin, kirjallisuuteen ja kanssakäymiseen keskittynyt yksityinen "Università IULM" ("Libera Università di Lingue e Comunicazione IULM") perustettiin 1968. Vuonna 1996 perustettiin yksityinen korkeakoulu "Università Vita-Salute San Raffaele", jossa on lääketieteen, psykologian ja filosofian tiedekunnat.


title: Milano

text: Suurin osa Milanon nähtävyyksistä sijaitsee kävelymatkan päässä toisistaan. Milanon keskustassa sijaitseva tuomiokirkko, Duomo, on Italian suurin ja yksi maailman suurimmista goottilaisista katedraaleista. Duomon katolta on näköala yli Milanon ja jos ilmansaasteet eivät haittaa näkyvyyttä, sieltä voi kirkkaana päivänä nähdä Alpeille asti. Piazza del Duomon laidalla on lasikattoinen kauppakeskus Galleria Vittorio Emanuele II. Sen toisesta päästä on kulku Milanon kuuluisalle oopperatalolle La Scalalle, jonka näytäntökauden avajaiset kuuluvat perinteisesti kaupungin seuraelämän merkkitapahtumiin.


title: Milano

text: Kävelymatkan päässä Duomolta sijaitsee Sforza-suvun rakennuttama linna Castello Sforzesco, jonka paikalla sijaitsi aikaisemmin Visconti-suvun aikainen linna. Linnassa on erilaisia näyttelyitä ja siellä voi tutustua muun muassa Michelangelon veistokseen "Pietá", jota hän viimeisteli taltta kädessään vielä kuusi päivää ennen kuolemaansa helmikuussa 1564. Marmoriveistoksen korkeus on 195 senttimetriä. Castellon puistossa on valtava riemukaari, josta Napoleon joukkoineen marssi Milanoon 1800-luvun alussa.


title: Milano

text: Milanon keskustassa on useita kirkkoja, kuten Sant Eustorgio, Sant Ambrogio ja Basilica di San Lorenzo. Basilica di Sant'Ambrogio on kaupungin vanhimpia kirkkoja, sen rakentaminen aloitettiin vuonna 379. Milanon kuuluisin nähtävyys, Leonardo da Vincin "Pyhä ehtoollinen" -seinämaalaus, sijaitsee Santa Maria delle Grazien kirkossa.


title: Milano

text: Milanon lukuisiin museoihin kuuluu Pinacoteca di Brera (Via Brera 28), jossa on esillä muun muassa Giovanni Bellinin, Caravaggion, Raffaellon ja Rubensin teoksia. Muita museoita ovat esimerkiksi 1838 perustettu luonnontieteellinen Museo civico di storia naturale, talomuseo Museo Poldi Pezzoli sekä tieteeseen ja teknologiaan keskittynyt Museo nazionale della scienza e della tecnologia Leonardo da Vinci.


title: Milano

text: Milanon kuuluisin kauppakatu on "Via Montenapoleone", jonka varrella sijaitsevat lähes kaikki merkkiliikkeet. Milanon kuuluisin moderni rakennus on "Pirellin pilvenpiirtäjä", jonka vieressä on fasistien aikakaudella rakennettu päärautatieasema "Stazione Centrale".


title: Milano

text: Milanon eteläosassa Dorsenan satamassa kohtaa kaksi kanavaa Naviglio grande ja Naviglio pavese joiden varrella on paljon ravintoloita ja baareja. Aikaisemmin kanavia on ollut useampia, mutta suurin osa niistä täytettiin 1900-luvun alkupuoliskolla.


title: Milano

text: Milanon lukuisten historiallisesti merkittävien rakennusten rinnalle on rakennettu etenkin 1900-luvun puolivälin jälkeen useita tornitaloja. Tunnetuin niistä, 127-metrinen Pirellin pilvenpiirtäjä ("Pirellone") on arkkitehti Giò Pontin käsialaa. Rakennus on toiminut Lombardian hallintoalueen päämajana vuodesta 1978. Pirellin pilvenpiirtäjä on maailman korkeimpia teräsbetonirunkoisia rakennuksia. Milanon korkeimmat rakennukset ja rakennelmat:Milanossa on pelattu jalkapallon MM-kisojen otteluja vuosina 1934 ja 1990. Lisäksi siellä on pelattu EM-kisojen otteluja vuonna 1980. Jalkapallo on kaupungin suosituin urheilulaji: Kaksi Italian parhaisiin kuuluvaa jalkapallojoukkuetta, AC Milan ja Inter, ovat milanolaisia. Molemmat joukkueet pelaavat San Sirolla, yhdellä Euroopan tunnetuimmista jalkapallostadioneista. Muita, vähintään kansallisella tasolla hyvin menestyneitä seuroja ovat muun muassa koripallojoukkue Olimpia Milano, amerikkalaisen jalkapallon joukkue Rhinos Milano, rugbyjoukkue Amatori Rugby Milano ja jääkiekkojoukkue Milano Vipers.


title: Sahara

text: Sahara () on Pohjois-Afrikassa sijaitseva maailman suurin, kuuma ja hyvin kuiva aavikko. Saharan pinta-ala on noin 9 000 000 neliökilometriä. Sahara on lähes Euroopan kokoinen. Nimi "Sahara" on arabiankielinen käännös tuaregin sanasta "Tenere", ”aavikko” tai ”aavikot”. Hiekka-aavikko eli "erg" on Saharasta vain melko pieni osa, suurin osa on sora/kivikko- ja kallioaavikkoa.


title: Sahara

text: Saharassa elää noin 2,5 miljoonaa ihmistä, pääasiassa Mauritaniassa, Marokossa ja Algeriassa. Ihmiset asuvat yleensä keitailla ja vuoristojen kosteilla alueilla. Tamanrasset on esimerkki vuoristossa olevasta asutuskeskuksesta, ja Saharan suurin kaupunki Nouakchott on Atlantin rannikolla.


title: Sahara

text: Saharasta etelään on aavikoitumiselle altis Sahel. Vastoin yleistä luuloa Sahara ei laajene nopeasti etelään, mutta sen koko vaihtelee huomattavasti sademäärien mukaan.


title: Sahara

text: Pohjois-Afrikassa sijaitseva maailman suurin kuivuusaavikko Sahara on noin 5 150 kilometriä leveä ja 1 277–2 250 kilometriä pitkä. Saharan koko riippuu aavikon määrittelystä ja vuotuisesta kuivuusvaihtelustakin. Useimmin käytetyn laajemman määritelmän mukaan Sahara sijaitsee Kravun kääntöpiirin molemmin puolin, ja se ulottuu 15–33 leveysasteen välille. Suur-Saharan koko on jopa 9,1 miljoonaa neliökilometriä, mutta WWF:n käyttämän suppeamman määritelmän mukainen varsinainen Sahara on 4 619 260 neliökilometriä ja ulottuu pohjoisten leveysasteiden 18–30 välille.


title: Sahara

text: Saharan aavikko ulottuu lännessä Atlanttiin ja idässä Punaiseenmereen. Autiomaan pohjoisraja kulkee Atlasvuoriston etelänpuoleisilla rinteillä, mutta idempänä, etenkin Libyassa se ulottuu paikoin Välimeren rantaan saakka. Etelässä Sahara ulottuu Nigerjoen laaksoon ja Sudaniin Sahelin vyöhykkeen rajoille.


title: Sahara

text: Sahara ulottuu Marokon, Algerian, Tunisian, Libyan, Egyptin, Mauritanian, Malin, Nigerin, Tšadin ja Sudanin alueille. Näistä viisi ensimmäistä rajoittuvat pohjoisessa Välimereen. Viisi jälkimmäistä taas sijaitsevat pääosin Sahelin savannialueella, mutta ulottuvat pohjoisessa pitkälle Saharaan. Atlantin rannalla on lisäksi kiistanalainen, Marokon miehittämä Länsi-Sahara, joka on lähes kokonaisuudessaan autiomaata.


title: Sahara

text: Noin neljännes Saharan pinta-alasta on hiekka-aavikkoa, jossa on jopa yli 300 metriä korkeita hiekkakinoksia, dyynejä. Tätä aavikkotyyppiä kutsutaan arabian kielessä nimellä "erg". Hiekka sijaitsee yleensä painumissa. Suurin osa Saharasta on kivikko- ja sora-aavikkoa, jota kutsutaan eri paikoissa nimillä "reg" tai "serir", jotka ovat hyvin kuivia alueita ja lähes elottomia. Saharan pohjoisosien kivisiä ja soraisia ylätasankoja sanotaan "hamadaksi", joka on vähähiekkaista pääosin alle 500 metrin korkeudessa olevaa eroosion kuluttamaa kalkki- ja hiekkakivitasankoa. Noin neljännes Saharasta on vuoristoa. Saharan vuoristoihin kuuluvat muun muassa Ahaggar- ja Tibestivuoristo. Tibestivuorilla Tšadin pohjoisosissa on Saharan korkein vuori 3 415 metrin korkuinen Emi Koussi. Ahaggarvuoriin liittyy Tassili n’Ajjerin ylätasanko. Varsinkin itäisessä Pohjois-Saharassa on painumia, joissa on keitaita ja suolaliejukoita. Saharassa on veden uurtamia kanjoneita, kuivia jokiuomia, vadeja.


title: Sahara

text: Saharan kasvisto on niukkaa, ja koko aavikon alueella elää vain noin 500 kasvilajia, mikä on huomattavan vähän alueen laajuuteen verrattuna. Pääosa kasveista on kuivakkokasveja tai lyhytikäisiä kasveja. Kosteammalla alueilla on puolestaan suolakkokasveja. Kasvillisuus on keskittynyt vadeihin ja keitaille, joissa kasvaa akaasioita, tamariskejä ja sodomanmadareja.


title: Sahara

text: Saharan eläimistö on yllättävän runsasta, jopa keskisen Saharan erittäin kuivissa olosuhteissa. Saharan alueella elää 70 nisäkäs-, 90 lintu- ja noin 100 matelijalajia. Niveljalkaisia on myös runsaasti. Saharan eläimet piiloutuvat päivän kuumuutta kaivautumalla hiekkaan tai menemällä piiloon suojaiseen koloon. Monet eläimet ottavat veden suoraan ravinnosta, ja monien tarvitsee juoda vain harvoin.


title: Sahara

text:
Jotkut Saharan alueet ovat erittäin kuivia. Esimerkiksi laakiomainen Tanezrouft on yksi maailman kuivimpia ja elämälle epäystävällisimpiä alueita. Yleisestikin
Saharan ilmasto on aavikoksikin kuiva ja kesäisin erittäin kuuma. Tämä johtuu subtrooppisesta korkeapaineesta ja päiväntasaajan läheisyydestä. Suuressa osassa Saharaa lämpimimmän kuukauden keskilämpötila on yli +35 °C. Koska vuorokautiset lämpötilavaihtelut ovat yleensä pilvettömyyden takia suuria, lämpötila nousee kesällä usein varjossakin yli +50 °C. Korkein mitattu lämpötila on noin 57 °C. Hiekan pinnasta on mitattu joskus melkein +78 °C. Talvella varsinkin Pohjois-Saharassa on viileää tai jopa kylmää. Lämpötila on usein alle +15 °C ja painuu vuoristossa ja pohjoisessa yöllä jopa pakkasen puolelle. Etelä-Saharassa on talvellakin noin 20 °C.


title: Sahara

text: Sademäärä on laajalti alle 100 millimetriä vuodessa. Monin paikoin Saharassa on yksi sadekuuro vuodessa ja joillain alueilla on jopa vuosia kestäviä sateettomia kausia. Sateetonta on varsinkin Keski-Saharassa ja siellä alueen itäosassa. Sade saattaa tulla äkillisinä ukkossateina. Saharan vuoristoissa sataa alavia alueita useammin. Hiekkamyrskyt ovat yleisiä ja liittyvät usein idästä tai koillisesta puhaltaviin talvisiin kuiviin tuuliin. Hiekkamyrskyjen mukana Saharan hiekkaa kulkeutuu joskus kauaskin. Pasaatituulten mukana hiekkaa on päätynyt jopa Brasiliaan asti.